text:
02.02.2018. Aşgabatda senagat önümleriniň, enjamlarynyň we döwrebap tehnologiýalaryň Halkara sergisi öz işini tamamlady. Giň möçberli çäre Türkmenistanyň daşary ýurtly hyzmatdaşlary bilen köptaraply söwda-ykdysady gatnaşyklaryny ösdürmeginiň netijeli guralyna öwrüldi we ýurdumyzyň senagatynyň gazananlaryny, şeýle hem bu ugurdaky ägirt uly mümkinçilikleri we ösüş ugurlaryny beýan etdi, bu ulgama hormatly Prezidentimiz Gurbanguly Berdimuhamedow geljek ýedi ýylyň dowamynda ýurdumyzy ösdürmegiň Maksatnamasynda möhüm ähmiýet berýär.
Bu gözden geçiriliş öňdebaryjy ylmy başlangyçlary we senagat işläp taýýarlamalary, täzeçil usullary babatda dünýäniň öňdebaryjylarynyň netijeli çözgütlerini hem-de tejribe alşylmagy üçin oňyn meýdança bolup hyzmat etdi we bu ulgamdaky gatnaşyklaryň täze ugurlarynyň hem-de görnüşleriniň ösdürilmegini şertlendirdi. Sergi daşary ýurtlaryň işewür toparlarynyň geljegi uly türkmen bazaryndaky orunlaryny pugtalandyrmaga bolan isleglerini ýokarlandyrdy. Häzirki döwürde türkmen bazary ýokary sazlaşykly ösüşi, uzakmöhletleýin esasda ýola goýulýan gatnaşyklary giňeltmek üçin oňyn mümkinçilikleri bilen özüne çekýär.
Sergi gatnaşyjylaryň düzüminiň ägirt uly bolmagy, olaryň hatarynda dünýäniň transmilli korporasiýalarynyň, import-eksport boýunça milli söwda assosiasiýalarynyň, iri köpugurly senagat kompaniýalarynyň we ýöriteleşdirilen önüm öndüriji firmalaryň, konsalting guramalaryň bolmagy Türkmenistanyň senagat taýdan ösüşiniň ýolunda uly üstünlikleri gazanýandygyny we ýurdumyzyň dünýä bazarynda bäsdeşlige ukyplylygyny alamatlandyrdy.
Giň möçberli sergi halk hojalygy toplumynyň ähli möhüm ugurlaryny, şol sanda ýangyç-energetika toplumyny, elektroenergetikany, aragatnaşygy, gurluşygy, himiýa senagatyny, dokma pudagyny, gaz we nebit-himiýa, gurluşyk serişdeleri önümçiligini, iýmit önümlerini, söwdany, hyzmatlar ulgamyny öz içine aldy. Sergä gatnaşyjylar ýokary hilli durmuş tehnikasyny, elektronikany, lukmançylyk barlaghana enjamlaryny, dürli maksatly mebelleri öndürýän düzümler, şeýle hem ylym we kosmos tehnologiýasynda, energiýanyň gaýtadan dikeldilýän çeşmelerinde işläp taýýarlamalary görkezdiler.
Ýurdumyzyň döwlet we hususy düzümleriniň bölümlerinde, daşary ýurt kompaniýalarynyň diwarlyklarynda gurluşygy alnyp barylýan senagat toplumlarynyň we beýleki desgalaryň maketleri, tehnikalaryň, enjamlaryň, gurluşyk serişdeleriniň, biotehnologiýalaryň nusgalary, köpçülikleýin islegden peýdalanýan önümleriň dürli görnüşleri görkezildi.
Üç günläp dowam eden sergide oňa gatnaşyjy kompaniýalaryň önümleriniň tanyşdyrylyş çäreleri boldy we hereket edýän hem-de gatnaşyk saklamaga isleg bildirýän hyzmatdaşlar bilen duşuşyklar, gepleşikler geçirildi. Daşary ýurtly öňdebaryjy tehnologiýalary işläp taýýarlaýjylar bilen göni gatnaşyklary ýola goýmaga gyzyklanma bildirýän ýurdumyzyň telekeçileri täze taslamalaryň we teklipleriň üstünde bilelikde işlemek boýunça ýaýbaňlandyrylan çäreleriň işjeňleşdirilmegine uly gyzyklanma bildirdiler.
Giň möçberli serginiň ýapylyş dabarasynda oňa gatnaşyjylara diplomlar we halkara nusgadaky sertifikatlar gowşuryldy.
Türkmen döwlet habarlar agentligi (TDH).


c: text/html

text:
19 Haziran 2015 Cuma
Ministrler Kabinetiniň Mejlisi
Türkmenistanyň Prezidenti Gurbanguly Berdimuhamedow Ministrler Kabinetiniň nobatdaky mejlisini geçirdi, onda döwlet durmuşynyň ileri tutulýan meselelerine, şeýle hem käbir möhüm resminamalaryň taslamalaryna garaldy.
Mejlisiň başynda döwlet Baştutanymyz oňa gatnaşyjylara ýüzlenip, düýn Oraza aýynyň başlanandygyny belledi. Oraza aýy mähriban halkymyz üçin mukaddes aýdyr. Oraza halkymyzyň müňýyllyklardan gözbaş alyp gelýän däp-dessurlaryny, medeni we ruhy mirasyny özünde jemleýär. Mukaddes Oraza aýynyň her bir güni ynsany ruhy taýdan galkyndyrýar, ynsanperwer we haýyr-sogap işlere ruhlandyrýar.
Hormatly Prezidentimiz ýygnananlary, olaryň üsti bilen mähriban halkymyzy mukaddes Oraza aýynyň başlanmagy bilen tüýs ýürekden gutlady. Siziň mübärek Oraza aýynda berkarar Watanymyzyň asudalygy we abadançylygy, mähriban halkymyzyň parahat we bagtyýar durmuşda ýaşamagy üçin etjek doga-dilegleriňiz, namaz-orazaňyz Beýik Biribaryň dergähinde kabul bolsun diýip, döwlet Baştutanymyz aýtdy. Milli Liderimiz şeýle hem ýagşy niýetleriň we umyt-arzuwlaryň hasyl bolýan mukaddes Oraza aýynyň Bitarap Watanymyza, mähriban halkymyza rysgal-döwlet, bereket, egsilmez bagt getirmegini arzuw etdi.
Soňra hormatly Prezidentimiz mejlisiň gün tertibine geçip, Türkmenistanyň Mejlisiniň Başlygy A.Nurberdiýewa söz berdi. A.Nurberdiýewa ýurdumyzda döwrebap kanunçylyk-hukuk binýadyny kemala getirmek boýunça toplumlaýyn maksatnamany durmuşa geçirmek, deputatlaryň halkara derejesindäki çärelere gatnaşmagy hem-de ýerlerde iş alyp barmagy babatda milli parlamentiň alyp barýan işleri barada habar berdi.
Häzirki wagtda türkmen döwletiniň durmuş ugurly syýasatyny yzygiderli amala aşyrmaga, milli ykdysadyýetimiziň pudaklaryny we türkmen jemgyýetiniň durmuşynyň beýleki ulgamlaryny mundan beýläk-de ösdürmäge gönükdirilen kanunlaryň taslamalarynyň 15-den gowragy taýýarlanylýar, Türkmenistanyň Konstitusiýasynyň täze rejelenen görnüşini taýýarlamak boýunça işler alnyp barylýar.
Hormatly Prezidentimiz Gurbanguly Berdimuhamedow ýurdumyzyň jemgyýetçilik-syýasy durmuşyny demokratiýalaşdyrmak, düýpli durmuş-ykdysady özgertmeler ýoly bilen öňe gitmegine gönükdirilen wezipeleri çözmekde Mejlisiň sazlaşykly işlemeginiň wajypdygyny nygtady.
Milli Liderimiz kanunçykaryjylyk işiniň Mejlisiň deputatlarynyň ýerli öz-özüňi dolandyryş edaralary, jemgyýetçilik guramalary we saýlawçylar bilen hemişe aragatnaşykda bolmagyny talap edýändigini belledi. Çünki kabul edilýän kanunlaryň ählisi, ilkinji nobatda, adamlaryň abadan durmuşyna hyzmat etmelidir, ýurdumyzyň raýatlarynyň ýaşaýyş-durmuş derejesiniň has-da gowulandyrylmagy, parahatçylykly we döredijilikli zähmet çekmegi üçin oňyn şertleri döretmelidir. Döwlet Baştutanymyz şeýle hem ýurdumyzyň Esasy Kanunyny kämilleşdirmek bilen baglylykda gelip gowuşýan teklipleriň ählisini üns bilen öwrenmegiň, halkymyzyň isleg-arzuwlaryny nazara almagyň wajypdygyny nygtady.
Ministrler Kabinetiniň Başlygynyň orunbasary A.Goçyýew gözegçilik edýän ulgamyndaky işleriň ýagdaýy we hormatly Prezidentimiziň ozal beren tabşyryklarynyň ýerine ýetirilişi barada hasabat berdi. Wise-premýer şeýle hem şu ýylyň 18-23-nji maýynda Yslam ösüş bankynyň wekilleri bilen bolan duşuşygyň netijeleri barada habar berdi. Bu iri bankyň wekiliýetiniň agzalarynyň saparynyň barşynda ikitaraplaýyn hyzmatdaşlygy mundan beýläk-de ösdürmegiň meseleleri hem-de Yslam ösüş bankynyň 2016–2018-nji ýyllarda ýurdumyzda ulag-aragatnaşyk ulgamynda durmuşa geçirmäge göz öňünde tutulan taslamalaryň 8-sini maliýeleşdirmäge gatnaşmagynyň mümkinçilikleri ara alnyp maslahatlaşyldy.
Göz öňünde tutulýan işleriň hatarynda Madaw — Esenguly, Mary-Serhetabat awtomobil ýollaryny döwrebaplaşdyrmak,
Atamyrat — Ymamnazar — Akina demir ýolunyň bölegini gurmak, nebit önümlerini daşaýan tankeri, tirkeg gämilerini hem-de ýolagçy gatnadýan gämini gurmak, Atamyrat — Garabogaz şäherlerinde howa menzilleriniň gurluşyk işleri bar. Mundan başga-da, bankyň Türkmenbaşy şäherinden Baku şäherine çenli optiki-süýümli aragatnaşyk ulgamyny çekmegi, Internet hyzmatlaryny kämilleşdirmegi maliýeleşdirmäge gatnaşmagy göz öňünde tutulýar. Şunuň bilen baglylykda, Türkmenistanyň Hökümeti bilen Yslam ösüş bankynyň arasynda 2016–2018-nji ýyllar boýunça degişli maksatnamany taýýarlamak meýilleşdirilýär.
Hormatly Prezidentimiz Gurbanguly Berdimuhamedow daşary ýurtlaryň işewür toparlarynyň geljegi uly türkmen bazarynda eýeleýän orunlaryny has-da giňeltmäge gyzyklanmasynyň artýandygyny kanagatlanmak bilen belledi. Ýurdumyz bilen köp ýyllardan bäri ygtybarly hyzmatdaşlyk edip gelýän Yslam ösüş banky hem netijeli gatnaşyklary pugtalandyrmaga uly gyzyklanma bildirýär. Yslam ösüş bankyny we Türkmenistany köpýyllyk netijeli hyzmatdaşlyk baglanyşdyrýar, onuň çäklerinde iri taslamalaryň ençemesi üstünlikli durmuşa geçirildi.
Döwlet Baştutanymyz giň möçberli milli we halkara ähmiýetli taslamalary durmuşa geçirmek üçin daşary ýurt maýalaryny giňden çekmek, ýurdumyzda ykdysady şertleri has-da kämilleşdirmek maksady bilen, dünýäniň abraýly maliýe düzümleri bilen okgunly ösýän hyzmatdaşlygyň mümkinçiliklerini doly peýdalanmagyň wajypdygyny nygtady. Hormatly Prezidentimiz hödürlenen teklipleri, makullap, wise-premýere Yslam ösüş bankynyň Türkmenistan üçin 2016–2018-nji ýyllar boýunça maksatnamasyny taýýarlamak babatda anyk tabşyryklary berdi.
Ministrler Kabinetiniň Başlygynyň orunbasary, daşary işler ministri R.Meredow Türkmenistanyň daşary syýasat ýörelgesini durmuşa geçirmek boýunça görülýän çäreler barada hasabat bilen çykyş etdi. Hormatly Prezidentimiz Gurbanguly Berdimuhamedowyň ýolbaşçylygynda ýurdumyz döwletara derejesinde bolşy ýaly, abraýly halkara we sebit guramalarynyň çäklerinde hem giň netijeli hyzmatdaşlyk strategiýasyny yzygiderli durmuşa geçirýär.
Milli Liderimiziň başyny başlan daşary syýasatynyň üstünliklere beslenýändigine şu ýylyň, şol sanda soňky üç aýyň wakalary hem aýdyň şaýatlyk edýär. Şol döwür ýokary derejedäki wajyp duşuşyklary, dürli wekilçilikli maslahatlary, işewür gepleşikleri, medeni çäreleri hem-de beýleki ähmiýetli wakalary özünde jemledi.
Şu wakalaryň hatarynda Birleşen Milletler Guramasynyň Baş sekretary Pan Gi Munuň ýakynda Türkmenistana bolan resmi sapary, şeýle hem soňky wagtda BMG-niň esasy düzümleriniň, şol sanda BMG-niň neşe serişdeleri we jenaýatçylyk boýunça müdirliginiň (UNODC), BMG-niň senagat ösüşi boýunça guramasynyň (UNIDO) hem-de beýleki iri guramalaryň, Migrasiýa baradaky Halkara guramasynyň, Gyzyl Haç we Gyzyl Ýarymaý jemgyýetleriniň halkara federasiýasynyň ýolbaşçylarynyň ýurdumyza bolan saparlary bar. ÝB we ÝHHG, dünýäniň esasy maliýe düzümleri bilen özara hereketlere däp boýunça depginli hem-de netijeli häsiýet mahsusdyr. Daşary ýurtly hyzmatdaşlar bilen bilelikde, dürli pudaklarda maksatnamalar we taslamalar üstünlikli durmuşa geçirilýär.
Şu gün Bitarap Türkmenistan dünýäde parahatçylygy, howpsuzlygy we durnukly ösüşi üpjün etmek, energetika hem-de ulag, ynsanperwer ulgamy, ekologiýa ýaly ähmiýetli ugurlarda hyzmatdaşlyk etmegiň wajyp meseleleri ara alnyp maslahatlaşylýan sebitleýin we halkara hyzmatdaşlygynyň ykrar edilen merkezine öwrüldi. Milli Liderimiziň ählumumy parahatçylygyň we ösüşiň bähbidine netijeli özara gatnaşyklary işjeňleşdirmäge gönükdirilen döredijilikli başlangyçlary dünýä jemgyýetçiliginde giňden ykrar edilýär hem-de goldaw tapýar.
Hormatly Prezidentimiz Gurbanguly Berdimuhamedow Türkmenistanyň hemişelik Bitaraplyk, parahatçylyk söýüjilik, hoşniýetli goňşuçylyk we netijeli özara bähbitli hyzmatdaşlyk ýörelgelerine esaslanan daşary syýasat ýörelgesini durmuşa geçirmek babatda Daşary işler ministrliginiň alyp barýan işleriniň esasy ugurlaryna ünsi çekdi.
Şunuň bilen baglylykda, milli Liderimiz ýurdumyz bilen dünýäniň beýleki döwletleriniň arasynda däp bolan dostlukly, netijeli gatnaşyklary, şeýle hem halkara we sebit guramalarynyň ugry boýunça ýola goýlan netijeli gatnaşyklary pugtalandyrmak we ösdürmek babatda maksadalaýyk işleri mundan beýläk-de geçirmegiň, munuň üçin bar bolan köptaraply mümkinçilikleri has doly herekete getirmegiň zerurdygyny aýtdy.
Döwlet Baştutanymyz bu baradaky gürrüňini dowam edip, ýurdumyz tarapyndan döwrüň wajyp meselelerini çözmäge, ählumumy abadançylygyň bähbidine oňyn hyzmatdaşlygy höweslendirmäge we işjeňleşdirmäge gönükdirilip, öňe sürülýän halkara başlangyçlary öňe ilerletmek we iş ýüzünde durmuşa geçirmek boýunça yzygiderli çäreleri görmegiň ähmiýetini belledi.
Hormatly Prezidentimiz aýdylanlary umumylaşdyryp, wise-premýere, DIM-niň ýolbaşçysyna Daşary işler ministrliginiň hem-de ýurdumyzyň diplomatik toplumynyň alyp barýan işlerine degişli olaryň öňlerinde goýlan wajyp wezipeler babatda birnäçe tabşyryklary berdi.
Soňra Ministrler Kabinetiniň Başlygynyň orunbasary A.Ýazmyradow ýurdumyzda oba hojalyk işleriniň alnyp barlyşy, şol sanda galla oragynyň barşy barada hasabat berdi. Galla oragynyň depgini gün-günden ýokarlanýar, şunuň bilen birlikde, samany ýygnamak, ýerleri şüdügärlemek we aralyk ekinleri ekmek işleri alnyp barylýar. Gowaçalara ideg etmek işleri dowam edýär, olaryň hatar aralary bejerilýär, mineral dökünler bilen iýmitlendirilýär we ösüş suwy tutulýar.
Wise-premýer döwlet Baştutanymyzyň ýurdumyzda miwe, gök we bakja önümleriniň öndürilýän möçberini artdyrmak babatda beren tabşyryklarynyň ýerine ýetirilişi barada hasabat berdi.
Döwlet Baştutanymyz galla oragynyň depginini has-da ýokarlandyrmagyň möhümdigini belläp, bu işi öz wagtynda we ýokary hilli geçirmek boýunça çäreleriň üpjün edilmegi babatda wise-premýere anyk tabşyryklary berdi. Bu möwsümiň netijeleri boýunça obasenagat toplumynyň ähli ulgamlarynyň işine baha berler. Milli Liderimiz gowaçalara we beýleki oba hojalyk ekinlerine ideg etmek boýunça agrotehniki çäreleriň ählisiniň ýokary derejede geçirilmeginiň wajypdygyny nygtady.
Hormatly Prezidentimiz galla oragyna gatnaşýan kombaýnçylara, awtoulaglaryň sürüjilerine, tehniki taýdan hyzmat edýän işgärlere medeni hyzmatlary üpjün etmek meselesine ünsi çekip, bu babatda wise-premýere anyk tabşyryklary berdi.
Ministrler Kabinetiniň Başlygynyň orunbasary S.Toýlyýew gözegçilik edýän ulgamlaryndaky işleriň ýagdaýy, dürli ulgamlar we pudaklar üçin ýokary hünärli hünärmenleri taýýarlamak, şol sanda daşary ýurtlaryň ýokary okuw mekdeplerinde taýýarlamak boýunça alnyp barylýan işler barada hasabat berdi. Wise-premýer milli Liderimiziň başlangyjy boýunça ýurdumyzda täze taryhy eýýamda bilim ulgamynda amala aşyrylýan oňyn özgertmeler netijesinde bu möhüm ugurda dünýäniň dürli döwletleri hem-de esasy ylym-bilim merkezleri bilen hyzmatdaşlygyň işjeň ösdürilýändigini belledi. Şunuň bilen baglylykda, wise-premýer Rumyniýanyň ýokary okuw mekdeplerine türkmen ýaşlaryny okuwa ibermek boýunça alnyp barylýan işler barada habar berdi.
“Türkmenistanyň Bilim ministrligi bilen Rumyniýanyň Bilim, ylym, ýaşlar we sport ministrliginiň arasynda 2012-2017-nji ýyllar üçin Hyzmatdaşlyk maksatnamasynyň” çäklerinde 2015-2016-njy okuw ýylynda Rumyniýanyň ýokary okuw mekdeplerinde ýaşlarymyz üçin 25 talyp ýeri berilýär. Şunuň bilen baglylykda, berlen talyp ýerlerini ýurdumyzyň ministrlikleriniň we pudak edaralarynyň sargytlary esasynda ulanmagyň maksadalaýykdygy bellenildi. Rumyniýada okamaga isleg bildirýän ýaşlary okuwa kabul etmek boýunça dalaşgärlerden resminamalar Magtymguly adyndaky Türkmen döwlet uniwersitetinde 23-nji iýun — 2-nji iýul aralygynda kabul ediler. Giriş synaglaryny iýul aýynyň 6-8-i aralygynda umumy mekdep okuw meýilnamasy boýunça test görnüşinde hem-de Türkmenistanyň taryhy dersinden söhbetdeşlik görnüşinde geçirmek meýilleşdirilýär. Okuwlar nebitgaz senagatynda, gurluşykda, ulag-aragatnaşyk, maliýe-ykdysady ulgamlarynda, obasenagat toplumynda we beýleki pudaklarda zerur bolan hünärleriň ençemesi boýunça amala aşyrylar.
Hormatly Prezidentimiz Gurbanguly Berdimuhamedow daşary ýurtly hyzmatdaşlar bilen özara bähbitli hyzmatdaşlygy ösdürmegiň Türkmenistanyň bilim syýasatynyň möhüm ugurlarynyň biridigini nygtady. Şol syýasat bolsa ýaşlarymyzyň halkara ölçegleriniň derejesinde döwrebap bilim almagy, seçip alan hünärlerini üstünlikli özleşdirmegi, gözýetimlerini giňeltmegi üçin ähli şertleri döretmäge gönükdirilendir.
Döwlet Baştutanymyz milli ykdysadyýetimizde amala aşyrylýan giň möçberli toplumlaýyn özgertmeleriň, ýurdumyzy senagatlaşdyrmak we mundan beýläk-de hemmetaraplaýyn ösdürmek boýunça geçirilýän giň möçberli işleriň, öňdebaryjy tehnologiýalaryň işjeň ornaşdyrylmagynyň dürli hünärli ýokary derejeli hünärmenleriň taýýarlanylmagyny talap edýändigini aýdyp, bilim we ylym ulgamynda dünýäniň iň gowy tejribesini öwrenmek boýunça işleriň geçirilmeginiň wajypdygyny belledi.
Hormatly Prezidentimiz däp bolan dostlukly döwletara gatnaşyklarynyň möhüm bölegi bolan bilim ulgamynda türkmen-rumyn gatnaşyklarynyň netijeli häsiýete eýedigini kanagatlanma bilen belläp, Rumyniýanyň ýokary okuw mekdeplerinde okamak üçin ýaşlary seçip almak hem-de ibermek bilen baglanyşykly guramaçylyk we beýleki meseleleriň öz wagtynda çözülmeginiň wajypdygyny nygtap, bu babatda wise-premýere anyk tabşyryklary berdi.
Ministrler Kabinetiniň Başlygynyň orunbasary M.Ýazmuhammedowa milli maddy däl medeni mirasy toplamak, öwrenmek we aýawly saklamak boýunça alnyp barylýan işler barada hasabat berdi.
Wise-premýer häzirki wagtda türkmen halkynyň müňýyllyklaryň dowamynda döreden milli maddy däl medeni mirasyny düýpli öwrenmek we geljekki nesiller üçin saklamak boýunça uly işleriň geçirilýändigini belledi. Şu maksat bilen, UNESKO-nyň Halkara konwensiýasynda beýan edilen düzgünlere laýyklykda, geçen ýyl Türkmenistanyň Medeniýet ministrliginiň Maddy däl medeni miras müdirligi döredildi. Maddy däl medeni mirasy UNESKO-nyň Bütindünýä maddy däl medeni mirasynyň sanawyna girizmek üçin hödürlemek maksady bilen, bu mirasy hemmetaraplaýyn öwrenmek şol düzümiň esasy wezipeleriniň biri bolup durýar.
Türkmen halkynyň milli maddy däl medeni mirasyny goramak ulgamyndaky gatnaşyklar şu ýylyň fewral aýynda kabul edilen “Milli maddy däl medeni mirasy gorap saklamak hakyndaky” Türkmenistanyň Kanuny bilen kadalaşdyrylýar. Oňa laýyklykda, türkmen halkynyň milli maddy däl medeni mirasy toplamagyň, hasaba almagyň, öwrenmegiň we gorap saklamagyň 2015-2020-nji ýyllar üçin döwlet maksatnamasy we ony durmuşa geçirmegiň meýilnamasy taýýarlanylýar.
Milli Liderimiz türkmen halkynyň umumadamzat ähmiýetine eýe bolan özboluşly ruhy mirasa eýedigini belläp, bu mirasy gorap saklamagyň, düýpli öwrenmegiň, ony geljekki nesillere geçirmek üçin şertleriň döredilmeginiň we bütin dünýäde giňden wagyz edilmeginiň döwlet syýasatynyň medeniýet ulgamyndaky ileri tutulýan wezipeler bolup durýandygyny nygtady.
Hormatly Prezidentimiz “Türkmenistanyň milli maddy däl medeni mirasy toplamagyň, hasaba almagyň, öwrenmegiň we gorap saklamagyň 2015-2020-nji ýyllar üçin döwlet maksatnamasyny tassyklamak hakyndaky” kararyň taslamasyny taýýarlamak baradaky teklibi goldap, bu babatda wise-premýere anyk tabşyryklary berdi.
Ministrler Kabinetiniň Başlygynyň orunbasary B.Hojamuhammedow Aşgabatda “Türkmengaz” döwlet konserniniň okuw merkeziniň gurluşygyna degişli kararyň taslamasyny döwlet Baştutanymyzyň garamagyna hödürledi. Soňra wise-premýer Germaniýa Federatiw Respublikasynyň Berlin şäherine bolan iş saparynyň netijeleri barada hasabat berdi. Işewürlik maslahatynyň çäklerinde söwda-ykdysady, nebitgaz, energetika, üstaşyr-ulag we beýleki pudaklarda özara bähbitli hyzmatdaşlygy ösdürmegiň geljegi ara alnyp maslahatlaşyldy. Dürli pudaklarda ýokary tehnologiýaly bilelikdäki taslamalary durmuşa geçirmegiň mümkinçiliklerine aýratyn üns berildi.
Türkmen wekiliýetiniň agzalary GFR-nyň döwlet we maliýe düzümleriniň, firmalarynyň we kompaniýalarynyň ýolbaşçylary bilen netijeli gepleşikleriň birnäçesini geçirdiler. Şol gepleşiklerde mundan beýläkki hyzmatdaşlygyň ileri tutulýan ugurlary anyklaşdyryldy.
Hormatly Prezidentimiz “Aşgabat şäherinde “Türkmengaz” döwlet konserniniň okuw merkeziniň binasyny gurmak hakynda” karara gol çekdi hem-de wise-premýere ony iň döwrebap enjamlar, aragatnaşyk serişdeleri bilen enjamlaşdyrmak boýunça birnäçe tabşyryklary berdi.
Hormatly Prezidentimiz Gurbanguly Berdimuhamedow Türkmenistanyň netijeli halkara hyzmatdaşlygynyň giňeldilmegini mundan beýläk-de höweslendirjekdigini nygtap, Ýewropada ykdysady we tehnologik mümkinçiligi boýunça öňdäki orunlary eýeleýän hem-de döwletimiziň möhüm hyzmatdaşlarynyň biri bolup durýan Germaniýa bilen özara gatnaşyklarynyň ösüşiniň yzygiderli häsiýetini belledi. Biz söwda-ykdysady we maýa goýum ugurlarynda netijeli aragatnaşyklarymyzy mundan beýläk-de hemmetaraplaýyn pugtalandyrarys we giňelderis diýip, döwlet Baştutanymyz aýtdy hem-de nemes kompaniýalarynyň özlerini ygtybarly we jogapkärli hyzmatdaşlar hökmünde görkezip, türkmen bazarynda köpden bäri işleýändiklerini belledi.
Soňra Ministrler Kabinetiniň Başlygynyň orunbasary B.Ereşow gözegçilik edýän düzümlerindäki işleriň ýagdaýy, ykdysadyýetimiziň senagat pudagynyň kärhanalarynda çykarylýan önümleriň ýerlenilişiniň möçberlerini artdyrmak boýunça görülýän çäreler baradaky hasabat bilen çykyş etdi. Wise-premýer döwlet Baştutanymyzyň Dokma senagaty ministrliginiň dokma önümlerini ýerlemek boýunça beren tabşyryklarynyň ýerine ýetirilişi barada hasabat berdi.
Häzirki wagtda ýurdumyzda nah we ýüpek matalarynyň, öýde geýilýän dokma önümleriniň, taýýar egin-eşik önümleriniň dürli görnüşlerini elýeterli bahalardan ilata satmak boýunça öňden hereket edýän we täze açylan ýöriteleşdirilen dükanlaryň 30-synyň işleýändigi bellenildi. Welaýat söwda merkezlerinde köpugurly dükanlaryň, etrap merkezlerinde, daýhan birleşiklerinde we obalarda söwda bölümleriniň açylmagy bilen bu önümleriň içerki sarp edijilere satylyşy bäş esse artdy. Mundan başga-da, durmuş ulgamynyň edaralary ýurdumyzyň ýokary hilli dokma önümleri bilen doly üpjün edilýär.
Toplumlaýyn döwrebaplaşdyrmagyň we tehniki taýdan gaýtadan enjamlaşdyrmagyň çäklerinde pudagyň kärhanalary ýokary netijeli iň döwrebap enjamlaryň ornaşdyrylmagynyň hasabyna Türkmenbaşy dokma we jinsi toplumlarynda hem-de beýleki birnäçe pudaklaýyn kärhanalarynda egirme we tikin önümçilikleri täzelendi. Bu bolsa önümleriň möçberini artdyrmaga we hilini gowulandyrmaga mümkinçilik berdi.
Hormatly Prezidentimiz Gurbanguly Berdimuhamedow hasabaty diňläp, dokma senagatynyň ykdysadyýetimiziň ileri tutulýan ugurlarynyň biridigini belledi. Onuň önümçilik kuwwatlyklary ýokary hilli we sarp edijileriň isleg bildirýän önümlerini çykarmaga mümkinçilik berýän dünýäniň esasy kompaniýalarynyň iň ýokary tehnologiýaly enjamlary bilen enjamlaşdyrylandyr. Milli Liderimiz pudakda islegleri we teklipleri düýpli öwrenmegiň, içerki we daşarky bazarlarda bazar we baha syýasatyny kämilleşdirmegiň wajypdygyna ünsi çekip, kärhanalaryň düşewüntliligini ýokarlandyrmak maksady bilen, daşary ýurtlardan getirilýän önümleriň ýerini tutup biljek görnüşleri öndürmekde bolşy ýaly, iň döwrebap tehnologiýalary ornaşdyrmak hem-de önümçiligi dolandyrmagyň usullaryny kämilleşdirmek arkaly eksport ugurly bäsleşige ukyply, şol sanda taýýar önümleriň täze görnüşlerini özleşdirmegiň zerurdygyny nygtady.
Ministrler Kabinetiniň Başlygynyň orunbasary S.Satlykow gözegçilik edýän ulag we aragatnaşyk toplumlarynda işleriň barşy, Aragatnaşyk ministrligi tarapyndan ýurdumyzyň ilatynyň ýokary tizlikde Internete elýeterliligini giňeltmek boýunça geçirilýän işler barada hasabat berdi. Hasabatyň çäklerinde Internetiň ýokary tizlikli akymynyň birini kärendä almak bilen baglanyşykly görülýän çäreler barada habar aýdyldy.
“Türkmenistanyň Prezidentiniň ýurdumyzy 2012-2016-njy ýyllarda durmuş-ykdysady taýdan ösdürmegiň maksatnamasynda” ulag-aragatnaşyk pudagynyň öňünde Internet ulgamyny has-da ösdürmek we döwrebaplaşdyrmak boýunça wezipeler goýuldy. Türkmenistanyň Aragatnaşyk ministrligi tarapyndan baglaşylan şertnamalara laýyklykda, Gazagystan, Beýik Britaniýa, Russiýa we Türkiýe ugurlary boýunça optiki-süýümli aragatnaşyk ulgamlary kärendesine birleşdirildi. Ministrligiň hünärmenleri tarapyndan Eýran Yslam Respublikasy ugry boýunça Internet akymyny kärendä almak üçin taslama işlenip düzüldi. Onuň durmuşa geçirilmegi Internet akymynyň tizliginiň artmagyna, optiki-magistral ugurlaryny döwrebaplaşdyrmaga ýardam berer.
Hormatly Prezidentimiz Gurbanguly Berdimuhamedow pudaklaýyn düzümleriň toplumlaýyn döwrebaplaşdyrylmagynyň we diwersifikasiýalaşdyrylmagynyň, iň öňdebaryjy enjamlaryň hem-de innowasiýalaryň ulanylmagynyň netijesinde ýurdumyzda aragatnaşygyň, tele we radio aragatnaşygynyň ýaýbaňlandyrylan ulgamy üstünlikli işleýär, maglumat serişdeler terminaly işlenip düzülýär diýip nygtady. Telefon beketleriniň sanly ulgamlaryny hem goşmak bilen ösen awtomatlaşdyrylan tory ýokary hilli aragatnaşyk hyzmatlaryny, şeýle hem giň gerimli internete girmek hem-de maglumatlar bermek üçin ýokary tizlikli ýaýlymlary üpjün edýär. Döwletara telefon ulgamyny giňeltmek maksady bilen, transmilli optiki-süýümli aragatnaşyk geçirijilerini çekmek dowam edýär.
Şunuň bilen baglylykda, döwlet Baştutanymyz häzirki wagtda Internetiň hem-de döwrebap aragatnaşyk tehnologiýalarynyň raýatlaryň her birine elýeterli bolmagy üçin hemme şertleriň döredilýändigini, telearagatnaşygynyň ösdürilmegine uly ähmiýet berilýändigini nygtap, wise-premýere geçirilýän işleriň ýokary hil derejesini üpjün etmek boýunça birnäçe anyk tabşyryklary berdi.
Ministrler Kabinetiniň Başlygynyň orunbasary, Türkmenistanyň Prezidentiniň Diwanynyň we Türkmenistanyň Ministrler Kabinetiniň iş dolandyryjysy Ş.Durdylyýew gözegçilik edýän düzümlerindäki işler hem-de türkmen paýtagtyny abadanlaşdyrmak boýunça ýerine ýetirilýän işler barada hasabat berdi. Aşgabat şäheriniň etraplarynda degişli meýilnamalary üstünlikli ýerine ýetirmek maksady bilen, paýtagtymyzyň durmuş düzümleriniň, ulag-inženerçilik ulgamlarynyň, aragatnaşyk hem-de jemagat hojalygy ulgamlarynyň gurluşyk işleri we toplumlaýyn döwrebaplaşdyrylyşy depginli amala aşyrylýar. Şeýle hem türkmen paýtagtyny elektrik energiýa bilen bökdençsiz üpjün etmek boýunça görülýän çäreler barada habar berildi.
Döwlet Baştutanymyz ýurdumyzyň baş şäheriniň binagärlik keşbini özgertmek boýunça ileri tutulýan wezipelere ünsi çekdi. Hormatly Prezidentimiz Gurbanguly Berdimuhamedow şu işlere jogapkär ähli düzümler bilen utgaşykly hereket etmegiň wajypdygyny nygtap, göz öňünde tutulan ähli işleriň öz wagtynda ýerine ýetirilmegine mydama gözegçilik etmegi tabşyrdy.
Soňra mejlise çagyrylan Türkmenistanyň Ýokary gözegçilik edarasynyň başlygy B.Atdaýew döwlet Baştutanymyzyň tabşyrmagy boýunça Aşgabat şäheriniň ilatynyň elektrik energiýasy bilen üpjün edilişi boýunça geçirilen barlaglaryň netijeleri barada hasabat berdi. Barlaglaryň barşynda Energetika ministrliginiň we paýtagtymyzyň häkimliginiň degişli düzümleriniň işgärleri tarapyndan ýol berlen düýpli kemçilikler ýüze çykaryldy.
Hormatly Prezidentimiz Gurbanguly Berdimuhamedow hasabaty diňläp, Ýokary gözegçilik edarasynyň geçiren barlaglaryndan görnüşi ýaly, türkmen paýtagtynyň ilatynyň we kärhanalarynyň elektrik energiýasy bilen ýaramaz üpjün edilýändigini belledi. Döwlet Baştutanymyz bu işde bökdençliklere ýol berilýändigini aýdyp, elektrik energiýasy bilen bökdençsiz üpjün etmäge şäher häkimligi tarapyndan talaba laýyk gözegçilik edilmeýändigini nygtady.
Hormatly Prezidentimiz energetika ulgamynyň işgärleriniň tomus möwsümine ýaramaz taýýarlyk görendigini aýdyp, şunuň netijesinde elektrik geçiriji ulgamlaryň we transformatorlaryň ýygy-ýygydan hatardan çykýandygyny belledi. Netijede, paýtagtymyzyň ilatyndan köp sanly arza-şikaýatlar gelip gowuşýar diýip, döwlet Baştutanymyz aýtdy we paýtagtymyzyň elektrik üpjünçilik ulgamyny tomus möwsümine taýýarlamakda kemçiliklere ýol berendigi hem-de elektrik energiýasy bilen üpjünçilik gulluklarynyň işine gözegçiligi gowşadandygy üçin, Aşgabat şäheriniň häkimi R.Nurmämmedowa hem-de energetika ministri G.Saryýewe berk käýinç yglan etdi. Milli Liderimiz degişli Buýruga gol çekip, ýol berlen kemçilikleri gysga wagtyň içinde düzetmese, olaryň eýeleýän wezipesinden boşadyljakdygyny duýdurdy.
Ministrler Kabinetiniň Başlygynyň orunbasary M.Artykow gözegçilik edýän ulgamlaryndaky alnyp barylýan işleriň ýagdaýy, şeýle hem 15-18-nji iýunda Beýik Britaniýanyň London we Norwiç şäherlerine bolan iş saparynyň netijeleri barada hasabat berdi.
Döwlet Baştutanymyzyň ýurdumyzyň energiýa ulgamynyň kuwwatlyklarynyň artýan depginlerini üpjün etmek boýunça öňde goýan wezipelerini çözmek üçin pudagyň hünärmenleriniň iş saparynyň barşynda Norwiç şäherinde ýerleşen elektrobeketleriň işleýşi bilen tanşandyklary barada aýdyldy. Wise-premýeriň habar berşi ýaly, elektrobeketler häzirki zaman tehnologik desgalarynyň toplumyndan ybaratdyr. Olaryň arasynda kuwwatly gaz we bug turbina enjamlary esasylary bolup durýar.
Döwlet Baştutanymyz pudagyň elektrikenergetika kuwwatlyklarynyň goşmaça güýçlerini girizmek meseleleriniň üstünde durup geçip, bu ugurda tejribe we maglumat alyşmagyň wajypdygyny nygtady. Hormatly Prezidentimiz Gurbanguly Berdimuhamedow pudaklaýyn taslamalar durmuşa geçirilende iň täze tehnologiýalary, ýokary netijeli, ygtybarly enjamlary peýdalanmagyň wajypdygyny nygtady hem-de wise-premýere birnäçe anyk tabşyryklary berdi.
Ministrler Kabinetiniň Başlygynyň orunbasary P.Taganow gözegçilik edýän pudaklarynda alnyp barylýan işler, söwda ulgamyny kämilleşdirmek boýunça görülýän çäreler, Türkmenistanyň Çyzykly şertli belgiler boýunça Milli guramasynyň «GS1» Halkara guramasynyň agzalygyna kabul edilmegi we ýurdumyza çyzykly şertli belginiň berilmegi barada hasabat berdi.
Çyzykly şertli belgi boýunça milli gurama Türkmenistanyň Senagatçylar we telekeçiler birleşmesiniň paýly gatnaşmagynda döredildi we häzirki wagtda munuň agzalarynyň sany 366-a ýetdi. Hormatly Prezidentimiziň kararyna laýyklykda, ýurdumyzda çyzykly şertli belgileri bermek ulgamyny ornaşdyrmak boýunça uly işler alnyp barylýar. Ýurdumyzyň önüm öndürijileri tarapyndan çykarylýan harytlaryň 20 müňe golaýyna çyzykly şertli belgiler berildi.
Harytlaryň we hyzmatlaryň hilini hem-de bäsdeşlige ukyplylygyny kadalaşdyrmagyň möhüm guraly bolup durýan «GS1» Halkara guramasyna Türkmenistanyň goşulmagy baradaky meselä bu guramanyň Baş Assambleýasynyň şu ýylyň 18-20-nji maýynda Awstraliýanyň Sidneý şäherinde geçirilen mejlisinde garaldy. Dünýäniň 111 döwletiniň gatnaşmagynda Türkmenistanyň Çyzykly şertli belgiler boýunça milli guramasy bu halkara guramasynyň agzalygyna biragyzdan kabul edildi. Ýurdumyzda öndürilýän harytlara berilýän şertli belgiler dünýäde 483 belgi bilen başlanar.
Döwlet Baştutanymyza Türkmenistana berlen degişli şahadatnama gowşuryldy.
Hormatly Prezidentimiz Gurbanguly Berdimuhamedow Türkmenistanyň «GS1» halkara ulgamyna goşulmagynyň ähmiýetini nygtady. Munuň özi ýurdumyzyň halkara söwda-ykdysady hyzmatdaşlygynyň ygtybarly we jogapkärli agzasy hökmünde ykrar edilmegini alamatlandyrýar, Berkarar döwletimiziň bagtyýarlyk döwründe ýokary hilli türkmen harytlaryna islegleriň artýandygyny nazara almak bilen, harytlara çyzykly şertli belgileriň berilmegi bilen söwda-ykdysady gatnaşyklary ösdürmek, eksport ugurlaryny diwersifikasiýalaşdyrmak, daşary ýurtlara iberilýän harytlaryň görnüşlerini artdyrmak üçin täze mümkinçilikler açylýar.
Döwlet Baştutanymyz milli bähbitleri goramak, sarp edijileriň hukuklaryny üpjün etmek we olara zerur bolan anyk maglumatlary bermek, haryt öndürijileriň bäsleşigini ösdürmek boýunça mundan beýläk-de netijeli işlemegiň wajypdygyna ünsi çekip, wise-premýere söwdanyň döwrebap we netijeli usullaryny ösdürmäge gönükdirilen meýilnamalaryň hem-de çäreleriň durmuşa geçirilmegine gözegçilik etmegi tabşyrdy.
Ministrler Kabinetiniň mejlisinde döwlet durmuşynyň käbir beýleki meselelerine hem garalyp, olar boýunça degişli çözgütler kabul edildi.
Hormatly Prezidentimiz Gurbanguly Berdimuhamedow mejlisi tamamlap, oňa gatnaşanlaryň ählisine berk jan saglyk hem-de ata Watanymyzyň mundan beýläk-de gülläp ösmeginiň, mähriban halkymyzyň abadan we bagtyýar durmuşynyň bähbidine alyp barýan işlerinde uly üstünlikler arzuw etdi.
Kaydol: Kayıt Yorumları (Atom)

robotstxt: allowed

filter: keep


text:
Dürli görnüşli telefonlary öndürmegi bilen tapawutlanýan “Samsung” internete birigip bolmaýan smartfon işläp düzdi. Kompaniýa okuwçylara we internet bilen arasy bolmadyk beýleki müşderilere niýetlenen “Galaxy J2 Pro” modelini satuwa çykardy. Telefonda 3G, 4G LTE ýa-da Wi-Fi ýaly internete degişli hiç zat ýok. Jaň etmek hem-de sms ibermekden başga telefonda surata düşürmek, aýdym-saz diňlemek ýaly aýratynlyklar bar. Uly ekrany bolansoň, uly ýaşly adamlar üçin hem amatly hasaplanýar. 4 ýadroly mikroprosessory bolan enjamyň 1,5 GB RAM-y we 16 GB ýady bar. Ekranynyň ululygy 5 dýuým bolup, yzky kamerasy 8 megapiksel, öňki kamerasy 5 megapiksel. “Android” amaly ulgamynda işleýän telefonyň agramy 138 gram. Ilkinji nobatda, öz ata watany Günorta Koreýada satuwa çykaryljak telefonyň bahasy 168 dollar diýlip kesgitlendi. Häzirlikçe enjamyň dünýäniň beýleki bazarlarynda haçan müşderilere ýetiriljekdigi mälim edilmedi.
Home Ylym we Tehnologiýa Internetsiz smartfon


text:
Formula 1 boýunça möwsümiň 4-nji ýaryşy Azerbaýjan “Gran Prisinde” “Mercedes” toparynyň britan sürüjisi Lewis Hamilton şu ýylky ilkinji ýeňşini gazandy. Ol paýtagt Baku şäheriniň köçelerinde geçirilen 51 aýlawlyk ýaryşa 2-nji hatardan başlady. Eýýäm ilkinji aýlawda howpsuzlyk ulagy trassa girmeli boldy. 6-njy aýlawa çenli trassada galan howpsuzlyk ulagy 40-njy aýlawda “Red Bulluň” sürüjileriniň kiçeňräk çaknyşygyndan soň, ýene-de trassa dolandy. Şol pursatda abatlaýyş nokadyna gelen “Mercedes” toparyndan finlýandiýaly Waltteri Bottas 1-nji orna geçdi. 49-njy aýlawda-da Bottasyň ulagynyň tekeri ýaryldy. Şondan soň ýaryş kerweniniň iň öňüne geçen Lewis Hamilton 51 aýlawy 1 sagat 43 minut 44,291 sekuntda tamamlap, şu ýylky ilkinji, karýerasyndaky 63-nji ýeňşini gazandy. Ondan 2,46 sekunt yza galan “ferrarili” Kimi Raikkonen 2-nji, “Force India” toparyndan meksikaly Serhio Perez 3-nji ýeri eýeledi. Ilkinji hatardan ýaryşa başlan Sebastian Wettel (“Ferrari”) 4-nji orun bilen kanagatlanmaly boldy. 6-njy ýeri eýelän Şarl Lekler (“Sauber”) bilen 10-njy bolup, ýaryşy tamamlan Brendon Hartli (“Toro Rosso”) karýeralaryndaky ilkinji F1 utuklaryny gazandylar.
Bu ýaryşdan soň, utugyny 70-e ýetiren Hamilton sanawda 1-nji basgançaga beýgeldi. 66 utukly Wettel 2-nji, 48 utuk toplan Raikkonen 3-nji ýerde barýar. Möwsümiň nobatdaky ýaryşy 13-nji maýda Barselonada geçiriler.
Formula 1 boýunça möwsümiň 4-nji ýaryşy Azerbaýjan “Gran Prisinde” “Mercedes” toparynyň britan sürüjisi Lewis Hamilton şu ýylky ilkinji ýeňşini gazandy. Ol paýtagt Baku şäheriniň köçelerinde geçirilen 51 aýlawlyk ýaryşa 2-nji hatardan başlady. Eýýäm ilkinji aýlawda howpsuzlyk ulagy trassa girmeli boldy. 6-njy aýlawa çenli trassada galan howpsuzlyk ulagy 40-njy aýlawda “Red Bulluň” sürüjileriniň kiçeňräk çaknyşygyndan soň, ýene-de trassa dolandy. Şol pursatda abatlaýyş nokadyna gelen “Mercedes” toparyndan finlýandiýaly Waltteri Bottas 1-nji orna geçdi. 49-njy aýlawda-da Bottasyň ulagynyň tekeri ýaryldy. Şondan soň ýaryş kerweniniň iň öňüne geçen Lewis Hamilton 51 aýlawy 1 sagat 43 minut 44,291 sekuntda tamamlap, şu ýylky ilkinji, karýerasyndaky 63-nji ýeňşini gazandy. Ondan 2,46 sekunt yza galan “ferrarili” Kimi Raikkonen 2-nji, “Force India” toparyndan meksikaly Serhio Perez 3-nji ýeri eýeledi. Ilkinji hatardan ýaryşa başlan Sebastian Wettel (“Ferrari”) 4-nji orun bilen kanagatlanmaly boldy. 6-njy ýeri eýelän Şarl Lekler (“Sauber”) bilen 10-njy bolup, ýaryşy tamamlan Brendon Hartli (“Toro Rosso”) karýeralaryndaky ilkinji F1 utuklaryny gazandylar.


text:
Paýtagtymyzyň Halkara howa menziline “Boeing — 737 — 800” kysymly täze ýolagçy howa ulagy gelip gondy. Ol şu tapgyrdaky howa gämileriniň üçünjisidir. Hormatly Prezidentimiz Gurbanguly Berdimuhamedowyň Kararyna laýyklykda, olaryň satyn alynmagy üçin 2014-nji ýylyň aprelinde Amerikanyň ägirt uly awiagurluşyk kompaniýasy bilen şertnama baglaşyldy.
ABŞ-nyň Sietl şäherinden köp sagatlyk uçuş “Türkmenhowaýollary” gullugynyň uçarmanlary tarapyndan amala aşyryldy. Gonmazdan 5660 kilometr aralygy geçmäge ukyply “Boeing—737—800” uçarlary Moskwa, Sankt-Peterburg, Ankara, Stambul, Deli, Dubaý, Kazan, Minsk, Almaty hem-de Ýewraziýa yklymynyň beýleki şäherlerine ýolagçy gatnawlaryny amala aşyrmak üçin peýdalanmaga mümkinçilik berýär.
160 ýolagça gatnatmaga niýetlenen täze amatly hem-de ýokary tygşytly uçar “Boeing” zawodlarynda ozal çykarylan şu kysymdaky uçarlardan daşky görnüşi bilen hem düýpli tapawutlanýar. Olaryň tizligi sagatda 850 kilometre deňdir. Nawigasiýa we elektron enjamlarynda iň öňdebaryjy işläp taýýarlamalar ulanyldy.
Ulag ulgamynda tapgyrlaýyn amala aşyrylýan iri möçberli meýilnamalaryň aýrylmaz düzüm böleginiň ýurdumyzyň raýat awiasiýasynyň düzümlerini döwrebaplaşdyrmak we tehniki taýdan gaýtadan enjamlaşdyrmak bolup durýandygyny bellemek gerek. Raýat awiasiýasyna içerki we halkara ugurlarda ýolagçylary gatnatmakda hem-de ýükleri daşamakda möhüm orun degişlidir.
Häzirki wagtda milli howa ulgamynyň tehniki binýady dünýä belli bu kysymlaryň “Boeing-757”, Boeing-737”, “Boeing-717”, şol sanda giň gabaraly, uzak aralyga uçýan “Boeing-767-300 ER” ýaly uçarlara eýedir.
“Türkmenistanyň raýat awiasiasyny ösdürmegiň 2012 — 2030-njy ýyllar üçin milli maksatnamasynyň” durmuşa geçirilýän döwründe şeýle howa ulaglarynyň sany yzygiderli artdyrylar. Bu bolsa öz gezeginde Aşgabatdan Milana (Italiýa Respublikasy), Jidda (Saud Arabystany), Hoşimine (Wýetnam), Tährana (Eýran Yslam Respublikasy), Tbilisä (Gruziýa), Daşkende (Özbegistan Respublikasy) we beýlekilere meýilleşdirilýän täze howa gatnawlaryny açmaga mümkinçilik berer.
Täze howa ugurlary diňe bir ýolagçy gatnatmaga we ýük daşamaga bolan barha artýan islegi kanagatlandyrmaga däl, eýsem, milli Liderimiz Gurbanguly Berdimuhamedow tarapyndan alnyp barylýan “Açyk gapylar” syýasatynyň üstünlikli durmuşa geçirilmegine, giň halkara hyzmatdaşlygyna, söwda-ykdysady, ynsanperwer aragatnaşyklarynyň işjeňleşdirilmegine, syýahatçylygyň ösdürilmegine we beýlekilere möhüm goşant goşmaga gönükdirilendir. Milli däplere laýyklykda, howa menzilinde ýaşuly nesliň wekilleri täze uçaryň gelmegi mynasybetli oňa ak un sepip, ak pata berdiler hem-de Berkarar döwletimiziň bagtyýarlyk döwründe hormatly Prezidentimiz Gurbanguly Berdimuhamedowyň ýolbaşçylygynda Türkmen döwletiniň gülläp ösmegini dileg etdiler.


text:
Amerikaly rep aýdymçy Kendrik Lamar soňky albomy “DAMN.” bilen abraýly sylaglaryň biri bolan Pulitzer baýragyna mynasyp görüldi. Şol mynasybetli ABŞ-nyň Kolumbiýa uniwersitetiniň žurnalistika fakultetinde ýörite çäre geçirildi. 30 ýaşly aýdymçy bu baýraga laýyk görlen ilkinji repçi boldy. Mundan ozal, bu baýragy aýdym-saz ugrundan diňe klassyky we jazz görnüşiniň wekilleri alýardy.
Wengriýaly žurnalist Ýosef Pulitzer tarapyndan döredilen we 1917-nji ýylyň 4-nji iýunyndan bäri gowşurylyp gelinýän Pulitzer baýragynyň aýdym-saz ugrundan öňki ýyllarda Bob Dilan, Dýuk Ellington, Jorj Gerşwin, Telonious Monk, Jon Koltran, Hank Williams, Winton Marsalis ýaly sungat işgärleri ýeňijileri bolupdy.
Lamar Pulitzer baýragyna laýyk görüldi
Amerikaly rep aýdymçy Kendrik Lamar soňky albomy “DAMN.” bilen abraýly sylaglaryň biri bolan Pulitzer baýragyna mynasyp görüldi. Şol mynasybetli ABŞ-nyň Kolumbiýa uniwersitetiniň žurnalistika fakultetinde ýörite çäre geçirildi. 30 ýaşly aýdymçy bu baýraga laýyk görlen ilkinji repçi boldy. Mundan ozal, bu baýragy aýdym-saz ugrundan diňe klassyky we jazz görnüşiniň wekilleri alýardy.


text:
“Türkmenawtoýallary” Döwlet konserniniň Gubadag etrabynda ýerleşýän asfalt zawody ýylyň başyndan bäri sarp edijilere onlarça müň tonna önüm iberdi. Kärhana Türkmenistanyň Awtomobil ulaglary ministrliginiň tabşyrygy bilen 2007-nji ýylda gurlupdy. Ilkibada sagatda 160 tonna asfalt öndürmäge niýetlenen asfalt garyjy enjam oturdylypdy. Soňra önüme islegiň artýanlygy göz öňünde tutulyp, kähanada sagatda 120 tonna asfalt öndürýän ýene bir enjamyň işe girizilmegi sebitde ýol gurluşygynyň depginini güýçlendirmäge mümkinçilik berdi.
Kärhanada ýylda ýüzlerçe müň tonna ýokary hilli asfalt öndürilýär. Önümiň esasy bölegi Aşgabat-- Garagum – Daşoguz ýolunyň, şeýle hem demirgazyk sebitiň köp ugurly ýollaryny abatlamaga we täze ýollary gurmaga niýetlenendir.


text:
Jennet keselhananyn aynasyndan dasaryk seretmek ucin yerinden turdy.
Dasarda altyn guyzun enayy semaly bilen yagyan yagys gyzyn yuregini lerzana getirip,ony gechmise sary yollayardy.
Ol yagshy sheyle halayardy,ozem yagyshdan sonky gezelenji has hem halayardy.Ol gozlerini bir nokada dikip,oya batdy.
Onun gechmisi birin-birin goz onunden edil kino lentasy yaly bolup gecip baryady...
Sol gun Jennet iş yerinden ir çykyp,golaydaky bazara tarap ugrady.
Bu gun jorasynyn doglan gunudi,ona sowgat aljakdy.Bir owadan gulldesse bilen Jennet duralga tarap yol aldy.
Awtobus gelenok,ustesine-de yagys hem yagyp baslady.
Jennet sayawany hem almak yadyndan çykarypdy
Doglan gunude gija galjakdy,Bu zatlara keypi gacjak bolyady.Ine,birdenem yagys dinen yaly boldy,yone yagys yagyp durdy,gyzyn ustune yaganokdy.Gyz yokaryk seretdi welin sayawan dur.sayawany bir gormegey oglan saklap durdy.
"Siz gaty yagsa ezilipsiniz has hem elinizdaki gulldesse ezilendir"diyip, yigit yylgyryp seretdi.
Jennet ozuni onaysyz duydy."Sag bolun,hokmanam daldi" diyip gyz yere bakdy
."Sizin ezilip duranynyzy gorup menin size komegim gerekdir diyip yanynyza gelip dursym.
Ha aytmakcy siz beydip durman awtobus hacan geljek,yorun men sizi taksa mundurip goybereyin"diyip yagsy yigit taksi saklamak ucin yola çykdy.
Bir taksi gelip durdy,ony masyna mundurdi.
Jennet:"Wiy,ine sayawanynyz,sag bolun"."
Yok ol sizde dursun size gerek bolar,yagys yagyp dura." diyip,oglan aytdy.
Jennet jorasynyn doglan gunune yetisdi.
Doglan gun gyzykly geçip durdu.Birdenem gapynyn jany kakylyar.Jennet ozum açaryn diyip gapa tarap yoredi.
Gapyny açdy welin,sol yagşy yigit,sayawanyn eyesi.
Ikisem bir-birlerini gorup hayran galdylar."Kim gelipdir?"diyip jorasy geldi.
Şol gormegey yigit elindaki sowgady jorasynyn eline berdi.
"Tanys bol,bu bizin garyndasymyz Maksat" diyip Jennete ony tanysdyrdy.
"Biz eyyem tansyp aldyk"diyip Maksat gozlerini Jennete tarapa seredip aytdy."yone adynyzy hem soramandyryn"."Bu menin in yakyn joram Jennet" diyip jorasy aytdy."Hany beydip durmanda,icerik girip oturyn diyip olary icerik alyp girdi.
Doglan gun gowy gecipdi,hemmeler oylerine gaytmak ucin yerinden turyp basladylar."Jennet bu gun bizde galyber.ertir isine su yerden cykyp gidersin"diyip jorasy ony alyp galjak bolyady.
Ol oye barmalydygyny islerinin kopdugini aytdy."Dur onda,seni Maksat ugradyp goyberer!" diyip Maksaty cagyryp,ony oyune cenli akitmegini hayys etdi.
Bular yola cykyp,taksi sakladylar.Barmaly adresi aýdyp masyna mundiler.Maksat Jennet bilen yakyndan tanysjak bolup soraglar beryadi.Gyzam dine yonekeyje,gysga jogap berip baryadylar...
Jennet oyune geldi.Kop sag bolsun aydyp masyndan dusdi...
Ertesi irden Jennet yene ise ugrady.Yolda sol Maksat dusdy. Olar salamlasyp,hal ahwal sorasdylar."Yadymdan cykjak eken,ine sizin sayawanynyz" diyip Jennet elindaki sayawany Maksada uzatdy."Yok sizde dursun,bu gun yene yagys yagjak diydiler,size gerek bolar" diyip sayawany Jennetde galdyrdy.
-Siz su towerekde isleyanizmi?-diyip Maksat
Jennetden nirde isleyandigi sorady.
-Hawa,ine su edarada isleyan.
-Meninem is yerim hoool binany goryanmi ana sonda isleyan,aramyz gaty uzagam dal eken.
-Hawa...bolya isimizden gija galmaly-diyip,Jennet elindaki sagadyna seretdi.
-Dogry,belki yene bizi takdyr dusurar...hosh onda-diyip oglan yylgyryp gurledi.
-Bolya hosh...
Sol gunden son,Maksat bilgesleyin onun onunden gunde cykyardy.her gezek bizi yene takdyr dusurdy diyip aydyardy.
Jenneti oyune cenli ugradardy,seyilgahin ichi bilen gezelenc ederdiler.Gyzykly gurrunler ederdiler,guluserdiler,satlykly pursatlary basdan geciryadiler.Bularyn bu gatnasyklary ahyry soygi yoluna dusjekleri hakynda hem pikir hem etmediler.
Aradan ep-esli wagt gecdi...Maksat ony soyup galypdy,yone aytmak ucin bir pursat gozleyardi.Jennet hem bu duyguny basyndan geciryadi,yone hic ynanyp bilenokdy.Ozune"Bu nahili duygyka,soygi diyilyan zat shumyka...yok beyle bolup bilmez,soygi hakykatdanam seyle suyji duygy bolsa...?!" yaly soraglary beryadi.Hawa,ol soygi yoluna dusupdi emma ynanyp bilmedi.
Bir gun Maksat Jennete aytjak bir gepinin bardygyny we onki seyilgahde gorusmelidigini aytdy.Isden son Jennet dususmak ucin niyetlenen yere geldi.Salamlasdylar,yagdaylaryny soradylar,tazelikler..."Maksat mana bir zat aytjak diyipdiniz?"."Bilyanmi,Jennet sana dusanymdan bari men bir duygyny basymdan geciryan,gijeler uky yok,seni gormesem karar tapamok.Men ilki bu duygyny soygi diyip oylamadym.Men yalnysan ekenim hakykatdanam bu shirin we suyji duygu diyilyan Soygi eken,men seni soyyan ekenim.Sen menin shu nazijek soygumi kabul edermin?!..."."Maksat menem seni halayan,yagsy,gowy oglansyn.Ilki enem-atamyn razylygyny alsan gowy bolardy." diyip gyz oglana aytdy."
Şu aydan sozlerin menin ucin derdimin dermany boldy.Sen aytsan men elbetde ejemi oyune ibererin,nesip bolsa...seylelik bilen oylerine gaytdylar.Maksadyn satlygy,begenji bilen asmana ucayjak bolyady.Oyune gelende oglunyn bu yagdayyny gorup ejesi bir zat bolanyny duydy.
"Hany oglum kim ol gyz,senin yureginden uran" diyip oglanyn satlygyna gosuldy."Eje men ol gyzy halayan,olam meni halaya,seyle owadan hem akylly senin gownune yarar eje...","Bolya oglum sen bagtly bolsan bolya,ertirin ozunde oyune gudacylyga giderin!".
Oyde Maksat yeke perzent bolanson,ata-enesinin bar guwanjydy,bagtydy,onun bagtly bolmagyny isleyardiler.
Ejesi Jennetin oyune gudacylyga geldiler.
Ahli dap-dessurlay yerine yetirip gelipdiler.Jennetin oyundakiler:"Bizin garsylygmyz yok,oglan gyzy,gyzam oglany halayan bolsalar.
Bu iki yas juwanyn baslaryny bir etmek galyada.Bize dine olara bagt toylaryny tutyp bermek galya".diyip,olara razylyk berdiler.
Iki tarap hem toya gyzgalanly tayyarlyk gorup basladylar.Maksat bilen Jennetden bagtly adamlar yokdy.
Ikisem isden son dukanlary aylanyp,toya gerekli,geyjek we ulanyljak zatlary gözledýärdiler
.Gowunlerine yarasa alyadylar.
Bu gunem Jennet Maksat bilen bazary aylanypdylar.Jennet ozune gerek zatlary alyp oyune gaydypdy.Oyunde ejesi ashanada,kakasy bolsa sol onki isi bilen baglaryna serenjam berip yordi."Eje men hazir ozum komek ederin,esiklerimi cykaryp gaydayyn" diyip, oz otagyna girip gitdi.Esiklerini calsyp ashana geldi.Ashanada ejesi yokdy.Suw iceyin diyip,stolun ustundaki kasadaki suwy icdi welin...
Jennet gozuni acanda ozunin hassahanada yatandygyny bildi.Towereginde ejesi,kakasy we polisiya isgaleri bardy."Eje,kaka mana name boldy?..","Gyzym name boldy namucin beytdin,kim gownune degdi..." diyip ejesi aglap durdy.Polisey bolsa:" Namucin janynyza kast etdiniz,name sebapden,namucin..." yaly soraglary berip baslady.Jennet sol kasadaki suwy iceni yadyna dusdi."Men janyma kast edemok,bilman basga suwy icipdirin" diyip toweregindakilere aytdy.
Sol kasadaki suw dal-de,kakasynyn baglary ucin ulanyan dermany eken.Ejesi ony dermanlamak ucin tayyarlap,ony kakasyna eltip bermegi unudypdyr,stolun ustunde galypdyr...
Hemmeler bolan waka anyk goz yetirdiler.Aradan birki gun gecenson,ejesi gyzynyn yanyna gelip:"Gyzym,hic gynanma,bagtyn hali acykdyr,takdyryndyr,men sana onurak aytjakdym,yagdayyn gowulasmagyna garasdym..." diyip aglap goyberdi."Eje name bey diyyan name boldy aytsana?"."Gyzym gudalar toyy yatyrdylar,seni gelin edip aljak dal diyipdirler.Senin bir gunan etmisin bar diyip toyy yatyrdylar.".Jennet bu sozlere esidende yureginde bir zat uzulen yaly boldy,"Name gunam,etmisim bardy,men name etmis eden ekenim,ah durmus name mani beyle gynayan,synaglaryn bilen gynayan,men bu dunyade bagtsyz adam..." diyip,ajy gozyaslaryny dokup aglayady,basyny ejesinin onunde goyup,bu durmusdan nalaydy...
Jennetin sol dermany icip hassahan dusenini das-toweregindakiler bilipdiler.Olar:"Jenneti bir etmisi bardyr,bir oglany bagtsyz etmayin diyip janyna kast edendir" diyen gep-gurruler guda tarapa hem yetip baryar.Bular basda ynanmajak bolyalar,yone polisiya isgarlerinin gelmegi,keselhana dusmegi bulary ynandyrmaga mejbur bolyalar.Ilki Maksat hic ynanmayar,ejesinin aydan sozleri,esidilen gep-gurrunler ony azdyryardy.Ejesi oglunyn bagtly bolmagyny islap seydipdi.Seylelik bilen toy hem yatyrylyar...
Gapynyn kakylmagy,Jennetin gecmise syyahatynyn lentasyny kesyar.Icerik ejesi girip gelyar."Gyzym su gun lukmanlar oye goyberjekdiklerini aytdylar,zatlaryny yygnasdyr,kakan bizi alyp gitmane geler.Jennet yagyan yagsy synlap:"Durmus dowam edyar,indi ajy damjaly yagys hic hacan men ucin yagmasyn!" diyip,oz zatlaryny yygnap baslady.
Kakasy gapydan girip:"hany menin mahribanlarym yorun gidelin" diyip almaly zatlary alyp, olar otagdan cykyp gitdiler...
Yasayys dowam edyar!
Uns berip okanynyz ucin kop sag bolun!
~~~Soňy~~~~
Indi meniň üçin hiçem ýagyş ýagmasyn (bolan waka)
Jennet keselhananyn aynasyndan dasaryk seretmek ucin yerinden turdy.
-
Nowcha90
2 months ago
- Hazirlikçe şuny okaň agşamlyk ruhary hem geçirjek ,şu taýyk,kabirleri üçin,gokkan a dp gygyrar ýaly:D
Aslara nowça diýman N diýseň hem gorkýalarlaý welin: D
-
muratik
2 months ago
- Nowcha nom beray telda aydyp beray diyana vseravno hickim okanok bu ertekileri
-
Gulchynar
2 months ago
- @muratik, bey diyme sen na bilyan okalmayanyny
-
muratik
2 months ago
- @gulchynar halayanmy shun yazyanyny
-
muratik
2 months ago
- 1 2 adam okaymasa yurekdes.ruda zordan moder bolanson okalyady ondada kopriden gecincan donuza aga diy diyishi yaly banlamasa bolya diyip magtan bolyadylar))
-
Gurban93
2 months ago
- Bizä okasagam bolar okamasagam okamasak ban goýanokdylar sizde gördük ban edýäler diýip.


text:
Gyzylödegiň düwnük keseli
Howply täze döremeleriň içinde gyzylödegiň ragy ýygy duş gelýän (5-7%) görnüşleriň biridir. Ol esasan orta ýaşan we gartaşan erkek adamlarda has köp duş gelýär. Rak köplenç gyzylödegiň ortaky we aşaky böleklerine zeper ýetirýär.
Keseliň döremeginiň esasy sebäplerine, nädogry iýmitlenme – gaty we gyzgyn nahary köp iýmek, alkogol içgileri köp kabul etmek ýaly faktorlar degişlidir.
Keseliň döremek ähtimallygy çilim çekme netijesinde 2-3 esse, alkogol içgileri kabul etmek netijesinde 12 esse artýandyr. Gyzylödegiň rak keseli, onuň nemli bardasynyň aşgarlaryň täsiri netijesinde zeperlenmesinden soň hem köp duş gelýändir. (köp ýyllar geçenine seretmezden).
Bedende witaminleriň, esasan hem A we C witaminleriň ýetmezçiligi, gyzylödegiň ragynyň döreme ähtimallygyny ýokarlandyrýar.
Ragyň bu görnüşiniň ýaýramagynyň geografiýasy hem takyklandy. Gyzylödegiň karsinomasy Hytaýyň käbir welaýatlarynda, Eýranda, Orta Aziýada has köp duş gelýänligini barlaglar görkezdi. Onuň hem esasy sebäbi, bu ýerlerde iýmite uksus garylan marinadlary, nitrozaminleri, heň emele getirýän kömelekleri, gaty gyzgyn hahary we çaýy kabul edýändikleri, iýmitde selen mikroelementiniň, täze ir-iýmişleriň we bakja önümleriň ýetmezçiligi bilen düşündirilýär.
Gyzylödegiň ahalaziýasy we Barrettiň gyzylödegi hem raga getirýän kesellere girýändir.
Kliniki alamatlarynyň köpüsi howply täze döremeleriň hemmesi üçin meňzeşdir:
- Näsagyň umumy ýagdaýynyň ýaramazlaşmagy, tapsyzlyk, çalt ýadamak, işjeňligiň peselmegi;
- Işdäniň peselmegi ýa-da işdäsizlik, hiç bir sebäpsiz iýmite ýigrenjiň döremegi;
- Başga keseller bilen baglanşdyrmazdan adamyň gaty horlanmagy.
Gyzylödegiň rak keseliniň esasy alamaty – gaty iýmitiň gyzylödekden kynlyk bilen geçmegidir. Bu alamat keseliň başynda gaty bildirenok. Naharyň gaty böleginiň ýa-da süňküň, gyzylödegiň nemli bardasyny şikeslendirendir öydüp, näsag bilen lukman ilkibaşda oňa hiç hili üns hem bermän bilerler.
Iýmitiň kynlyk bilen geçmegi sebäpli, näsaglar gaty iýmiti iýmekden gaça durýarlar. Olar ownadylan iýmiti iýmäge çalyşýarlar. Soňundan diňe suwuk önümler (süýt, çorba, çaý, ir-iýmişleriň şiresi) bilen çäklenmeli bolýarlar. Kähalatlar hynçgylawuk hem döreýär.
Köplenç gyzylödegiň geçirijiligi kynlaşyp, näsaglar hatda öz tüýküligini hem ýuwudyp bilmeýär. Olar gaty horlanyp, igleýärler. Keseliň ötüşip, çişiň gyzylödegiň daşyna ýaýramagy netijesinde, gursakda ýanýan häsiýetli agyrylar, ýuwdunanda agyry döräp biler, üsgürme, sesiň gyrylmagy we üytgemegi yüze çykyp biler.
Üsgürme, sesiň gyrylmagy, agyrylar ýaly alamatlar seýrek duş gelýän hem bolsa, olaryň ýüze çykmagy ragyň ýaýranlygyndan habar berýändir.
Iýmitiň kynlyk bilen geçme duýgusynyň döremegi üçin rak bilen gyzylödegiň töwereginiň 75%-i zeperlenen bolmalydyr. Gyzylödegiň zeper ýeten böleginiň uzynlygy däl-de, onuň diwarlaryna ragyň ýaýraýyş derejesi, limfa düwünleriň zeperlenmesi, anyklaýyş çäresi höküminde wajyp maglumaty berip biler.
Adenokarsinoma gyzylödegiň diwarlarynyň hemme gatlaklaryna ýaýraýan bolsa, ýasy öýjükli raga, esasan, nemli bardanyň aşagy bilen ýaýrama mahsusdyr. Ýasy öýjükli rak bilen deňeşdirlende, gyzylödegiň adenokarsinomasynda limfa düwünleri seýrek zeperlenýändir.
Ragyň dargamagy netijesinde gaýraüzülmeler döräp biler:
- Gyzylödekden gan akma – ýürek bulanma, gan bilen gaýtarma, ysgynsyzlyk, huşuň ýitmegi ýüze çykýar.Güýçli bolmadyk, uzak gan akmalarda, ganyň iýmit siňdiriş ýollaryndan geçmegi netijesinde gara täretiň bolmagy mümkin;
- Gyzylödegiň diwarlarynyň deşilmegi – döşde güýçli agyrylaryň bolmagy, demiň gysmagy, bedeniň gyzgynynyň galmagy bolup biler.
Gaýraüzülmeleriň hemmesi tiz medisina kömegini talap edýändir. Belläp geçilen alamatlaryň hemmesi lukmandan ýörite barlaglary geçirmegi talap edýändir.
Gyzylödegiň ragyny anyklamagyň esasy usuly – rentgen barlagy we ezogastroduodeno-skopiýadyr. (ýörite abzal bilen gyzylödegi, aşgazany, oniki barmak içegäni görmek).
Gastroskopiýa bilen biopsiýany (agzadan bir bölegini alyp, gistologiýa barlagyny geçirmek) bile geçirmek, 95% ýagdaýlarda ragy irki döwürde anyklamaga kömek edýär.
Ragyň ýaýrama derejesini, limfa düwünleriň zeperlenmesini, aýratyn ýaýran ojaklary (metastazlary) anyklamak üçin kompýuter we magnit-rezonans tomagrafiýasy ulanylýar.
Gyzylödegiň ragynyň dem alyş ýollaryna ýaýramagyna güman edilende, bronhoskopiýa barlagy (dem alyş ýollaryna seretmek) geçirilýär. Çylşyrymly ýagdaýlarda, gyzylödege goňşy ýerleşýän hemme beden agzalaryny barlamak üçin torakoskopiýa ýa-da laproskopiýa geçirilýär.
Umumy barlag höküminde we ragyň ýaýran ojaklaryny anyklamak üçin döş kapasasynyň agzalarynyň rentgenografiýasy, bagryň USB-ny, süňkleriň izotop barlaglaryny geçirýärler.
Islendik kesel, şol sanda howply täze döremeler hem, irki döwürde ýüze çykarlanda, bejerginiň netijeli boljakdygyny ýatdan çykarmaly däldir.
Gyzylödegiň ragy hirurgiki ýol bilen, şöhle bejergisi ýa-da olaryň utgaşmasy bilen bejerilýär. Himiki dermanlar bilen özbaşdak bejergi geçirmek degerli netijeleri bermeýär.
Gyzylödegiň ortaky we aşaky böleginiň rak keselinde hirurgiki usul bilen bilelikde, şöhle we himiýa bejergisiniň utgaşmasy ulanylýar.
Keseliň ýaýran we operatiw bejergi geçirme mümkinçiligi bolmadyk ýagdaýynda şöhle bejergisi geçirilýär. Gyzylödegiň ýokarky böleginiň rak keselinde, esasan, şöhle bilen bejergi ulanylýar. Bejerginiň hirurgiki usuly gyzylödegi aýyrmakdan ybaratdyr.
Operatiw bejerginiň dürli usullary işlenip düzüldi. Gyzylödek aýrylandan soň, aşgazanyň ýa-da içegäniň (inçe ýa-da ýogyn içegäniň) böleginden emeli gyzylödek ýasap, plastiki operasiýany geçirýärler. Operatiw bejerginiň netijeliligini gazanmak üçin, operasiýadan soň himiki ýa-da şöhle bejergini geçirýärler.
Keseliň ötüşip, operatiw bejergini geçirmäge mümkinçilik bolmadyk ýa-da näsagyň iýmiti kabul edip bilmedik ýagdaýlarynda, iýmitlenme üçin gastrostomany goýýarlar. Ýerli agyrsyzlandyrmadan soň, aşgazany garnyň öňki diwaryna tikip, iýmitlenme üçin oňa turbajyk sokýarlar.
Gyzylödegiň ragy döş kapasasynyň limfa düwünlerine, 20% ýagdaýda bagra, 10% öýkene, süňklere, beýnä ýaýrap bilýär.
Keseliň geçişi ragyň görnüşine, ýaýraýyş aýratynlygyna, näsagyň ýaşyna baglydyr. Her bir ýagdaý aýratynlykda seredilmelidir.
Gyzylödegiň rak keseliniň öňüni almakda esasy çäreler, rak keseliniň öň ýanyndaky (gyzylödegiň ahalaziýany, Barrettiň gyzylödegi, mehaniki we himiki şikeslenmeler) keselleri ýüze çykaryp bejermäge we ragy başlangyç döwürlerde anyklamak üçin barlaglar geçirmäge syrygýandyr. Bu zatlar bolsa öňüni alyş barlaglary wagtynda geçirmek we öz saglygyna ünsli garamak arkaly gazanylýandyr.


text:
Habarlar 18 fewral 2017
Wakalaryň jümmüşinde
Ministrler Kabinetiniň giňişleýin mejlisinden
Döwlet Baştutanymyz mejlisi açyp, esasy meseleleri öz içine alan gün tertibini yglan etdi. Olaryň hatarynda strategik taýdan möhüm mesele Türkmenistanyň ýakyn ýedi ýyl üçin daşary syýasat ugruna bagyşlanan mesele bar.
Wakalaryň jümmüşinde
Türkmenistanyň Prezidenti Gurbanguly Berdimuhamedowyň Türkmenistanyň Ministrler Kabinetiniň giňişleýin mejlisinde eden çykyşy
Häzirki döwürde dünýä çalt depginler bilen özgerýär. Dürli-dürli syýasy we ykdysady guramalar peýda bolýar. Täze howplar hem-de wehimler ýüze çykýar. Şeýle şertlerde jogapkärli we oýlanyşykly daşary syýasaty alyp barmagyň aýratyn möhüm ähmiýeti bardyr. Bu syýasat bitaraplygyň anyk esaslaryna hem-de aýdyň ugurlaryna laýyk gelmelidir, hemişe halkymyzyň taryhy tejribesine daýanmalydyr. Uzak asyrlaryň dowamynda toplan gymmatlyklaryna, däp-dessurlaryna we ahlak sütünlerine esaslanmalydyr.
Medeniýet
Türkmenistanyň Diplomatiýa işgärleriniň gününe bagyşlanan sergide rus we Günbatar Ýewropa medeniýetiniň gymmatlyklarynyň nusgalary görkezildi
18 asyrda rus ussatlarynyň ýasan diwany sergide esasy orun eýeleýär. Goýras-gülgüne reňkli we gara lak çalnan elgoýarly ullakan ýumşak mebel diňe ýokary gatlagyň wekilleriniň öýlerinde bolupdyr. Mälim bolşy ýaly, Pawel I Fransiýadan Russiýa mebel getirmegi gadagan edipdir, bu bolsa Russiýada mebel ýasamak işiniň ösmegine ýardam edipdir. Diwanyň depesinde Aleksandr III-iň aýaly imperator Mariýa Fýodorownanyň suraty asylypdyr.
Medeniýet
Çeperçilik sungaty muzeýinde Döwlet Baýdagynyň gününe bagyşlanyp türkmen nakgaşlarynyň işleriniň sergisi guraldy
Bu ýere gelýänleriň ünsüni dessine özüne çekýän işleriň biri-de Ýarly Baýramowyň simwolizm žanrynda çeken “Bagtyýar Türkmenistan” atly eseridir. Ussat nakgaş öz gahrymanlaryny-dürli nesliň wekilleri bolan oguldyr gyzy bilen duran atasyny Aşgabadyň gözel keşbi görnüp duran belent depede şekillendiripdir. Gyzyň elinde sahawatly türkmen topragynyň miwelerinden doly mejime bar, oglan bolsa parahatlygyň nyşany ak kepderileri asman sary uçurýar. Goýras reňkler, mähir-muhabbetli keşpler, erteki güne ynamly ýordum dartgynlygy suratyň özgertmeleriň döredijilik binýady bolan maşgala rahatlygyny we agzybirligini nygtaýar.
Wakalaryň jümmüşinde
«Bitarap Türkmenistanyň daşary syýasaty: parahatçylygyň we ösüşiň hatyrasyna hyzmatdaşlyk» atly halkara maslahatyna gatnaşyjylara
Sizi «Bitarap Türkmenistanyň daşary syýasaty: parahatçylygyň we ösüşiň hatyrasyna hyzmatdaşlyk» atly halkara maslahatynyň öz işine başlamagy bilen hem-de Türkmenistanyň diplomatik işgärleriniň güni mynasybetli tüýs ýürekden gutlaýaryn!
Hyzmatdaşlyk
Bitaraplyk we parahatçylyk döredijilik türkmen diplomatiýasynyň esasy ugrudyr
Foruma gatnaşmak üçin ýurdumyzyň diplomatik korpusynyň, Mejlisiň, Türkmenistanyň Prezidentiniň ýanyndaky Demokratiýa we adam hukuklary baradaky Türkmen milli institutynyň, Türkmenistanyň Prezidentiniň ýanyndaky Döwlet we hukuk institutynyň wekilleri, ýurdumyzda işleýän diplomatik wekilhanalaryň hem-de halkara guramalaryň ýolbaşçylary, Daşary işler ministrliginiň Halkara gatnaşyklary institutynyň we birnäçe ýokary okuw mekdepleriniň mugallymlary hem-de talyplary çagyryldy.
Resmi habar
Türkmenistanyň Prezidenti Permana gol çekdi
Ýurdumyzyň ilatynyň Türkmenistanyň Döwlet baýdagynyn gününi dabaraly belläp geçmegi we oňat dynç almagy üçin oňaýly şertleri döretmek maksady bilen, şeýle hem Türkmenistanyň Zähmet kodeksiniň 81-nji maddasynyň 2-nji bölegine laýyklykda, karar edýärin:
Resmi habar
Sport
Hokkeý boýunça milli ýygyndy topary Sapporodaky VIII gyşky Aziýadada ynamly ýeňiş bilen başlady
Duşuşygyň ikinji minutynda türkmenistanlylaryň kapitany Ahmet Gurbanow Aleksandr Wahowskä hokkeý topuny geçirdi, ol bolsa ony bäsdeşleriň derwezesine dogry gönükdirmegi başardy. Şeýle hem Aleksandr 10 minutdan soň hasaby 2-ä ýetirdi, Işan Weleýewiň, Ýakup Berdiýewiň we Ezizmuhammet Akmuhammedowyň dürs urgulary duşuşygyň birinji döwründe hasabyň 5:0-a ýetirilmegini üpjün etdi.
Sport
Tailandda jiu-jitsu boýunça ussatlarymyz 29 medal gazandylar
Ýaryşlar sportuň bu görnüşiniň “ne-waza” we “duo” ugurlary boýunça geçirildi. Biziň türgenlerimiz Kemal Meredow, Myrat Gimmiýew, Döwran Myradow, Nasibjan Izbasarow we Maral Öwezgeldiýewa hormat münberiniň ýokarky basgançagyna çykmagy başardylar.


text:
2017-02-05
«Türkmenistan: altyn asyr» elektron gazeti
Ýaş alymlar merkeziniň birinji mejlisinde innowasion bilimiň ugurlary we ylymda dowamatlylyk meseleleri ara alnyp maslahatlaşyldy
04.02.2017
Oňa Türkmenistanyň Ylymlar akademiýasynyň agzalary, ýokary okuw mekdepleriniň mugallymlary, ylmy-barlag institutlarynyň işgärleri, şeýle hem talyp ýaşlar gatnaşdylar. Onuň guramaçylarynyň belleýşi ýaly, ýaşlary ylmy-barlag işlerine çekmekde alymlaryň uly nesliniň tejribesinden peýdalanmagyň ähmiýeti ulydyr. Dowamatlylyk milli ylmy mekdebi özgerdip gurmagyň möhüm şertleriniň biridir.
Öz ussat kärdeşleriniň, ýokary okuw mekdepleriniň mugallymlarynyň, Türkmenistanyň Ylymlar akademiýasynyň pudaklaýyn institutlarynyň,dürli ministrlikleriň we pudaklaýyn edaralaryň ylmy gurluşlarynyň hünärmenleriniň habarlary alymlaryň ýaş neslinde ULY gyzyklanma döretdi. Hormatly myhmanlaryň arasynda Halkara nebit we gaz institutynyň, Saglygy goraýyş we derman senagaty ministrliginiň, Tehnologiýalar merkeziniň, Himiýa institutynyň we Türkmenistanyň YA-nyň ýanyndaky Gün energiýasy institutynyň wekilleri bar.
Alymlar ýurdumyzda ylmyň kemala geşiniň we ösüşiniň taryhy boýunça, dürli ugurlarda gazanylan häzirki üstünlikler barada gysga bolsa-da, manyly syn bilen çykyş etdiler. Bu jähtden ylmy gurluşlaryň birnäçesiniň ýurdumyzyň umumy bilim berýän orta we ýörüteleşdirilen mekdepleri bilen hyzmatdaşlygynyň möhümligi belenildi.
Ylymlar akademiýasynyň Tehnologiýalar merkeziniň binýadynda möhüm ylmy barlaglara ýaş alymlary çekmek perspektiw wezipeleriň biridir. Intellektuallaryň ýaş nesli düýpli ylyma maglumatlar tehnologiýalarynyň işjeň özleşdirlmegi barada pikir aýtdylar.
Pikir alyşmanyň jemini jemläp, onuň guramaçylary onda aýdylan pikirleriň we teklipleriň türkmen alymlarynyň täzeçil pikrleýän täze neslini kemala getirmäge gönükdirilen Ýaş alymlar merkeziniň işiniň çäklerinde amala aşjakdygyna ynam bildirdiler.
Wiktoriýa NOWIKOWA


text:
Türkmen halkynyň taryhynda we medeniýetinde Beýik Ýüpek ýoly arkaly goýlan mirasa bagyşlanan ýörite makalalar toplumynda Gündogardan Günbatara we yzyna uzan taryhy ýoluň ugrunda ýaň salan kerwensaraýlar we bazarlar barada okyjylarymyza gürrüň berildi.
Ýüpek ýoly şeýle hem Ýewraziýanyň ägirt uly giňişliginde sungatyň we ylmyň ösmeginiň güýçli hereketlendiriji güýji boldy. Öňdebaryjy pelsepewi pikirleriň, barlagçylaryň amaly tejribesiniň, şol sanda lukmançylyk ulgamyndaky tejribeleriň ýaýramagyna ýardam berdi. Bu tema toplumdaky mundan ozalky makalada türkmen alymlary tarapyndan Daňdanakan galasynda ýüze çykarylan täze tapyndylaryň esasynda açylyp görkezilipdi.
Şu gün kerwen ýollarynyň boýlaryndaky gadymy geçmişiň ýadygärliklerine bagyşlanýan makalalar toplumyny ýurdumyzyň çäginde bolan pul dolanyşygy hakyndaky makala dowam etdirýär. Bu pul dolanyşygynyň ösüşine Beýik Ýüpek ýolunyň işjeň hereket etmegi hem-de onuň bilen baglanyşykly halklaryň ykdysady gatnaşyklary düýpli täsir edipdi.
Hormatly Prezidentimiz Gurbanguly Berdimuhamedowyň belleýşi ýaly, gadymy Beýik Ýüpek ýoly döwründe türkmen halkynyň ýaşaýşy baradaky gymmatly maglumatlaryň toplumlaýyn öwrenilmegi bu ägirt uly kerwen ýolunyň taryhy ähmiýetine çuňňur düşünmäge kömek eder. Häzirki wagtda bu ýol, ozal bolşy ýaly, halklary we döwletleri birleşdirip, täze döwrebap görnüşlerde gaýtadan dikeldilýär.
5. Gadymy pul serişdeleri
Pul serişdeleriniň dolanyşyga girizilmegi häzirki zaman siwilizasiýasynyň kemala gelmeginde esasy orunlaryň birini eýeledi diýsek, öte geçdigimiz bolmaz. Pullar hem edil küýzegärlik işleri, tigir we elbetde hat ýazuwy ýaly ynsan aňynyň beýik oýlap tapyşlaryna girýär diýip ynamly aýtmak bolar.
Gadymy Gündogarda puluň wezipesini belli bir agramlardaky we ölçeglerdäki demir ýa-da daş bölekleri ýerine ýetiripdir. Harytlary takyk çekmek üçin zerur bolan dürli agramlyklaryň peýda bolmagy köpsanly arheologik tapyndylar bilen tassyklanyp, olar biziň eýýamymyza çenli IV asyryň ahyry hem-de III müňýyllyk—eneolit we irki bürünç eýýamlary bilen senelenýär.
Türkmenistanyň çäginde şeýle agramlyklar Änewde, Garadepede, Namazga depede, Ýylgynly depede hem-de şol uzak döwürleriň beýleki ýadygärliklerinde ýüze çykaryldy. Olar soňky döwürlerde hem, Köpetdagyň demirgazyk etekleriniň ýaşaýjylary Murgap derýasynyň ugrundaky hasylly ýerleri özleşdiren wagtynda hem ulanypdyr. Bu ýerde häzir Marguş ýa-da Gadymy Margiana diýlip atlandyrylýan patyşalyk döräpdir.
Emma şol ýerlerde, siwilizasiýanyň has ösen ýerlerinde pul serişdeleriniň beýleki görnüşlerine hem duş gelmek bolýar. Goňurdepe berkitmesiniň esasy derwezeleriniň ýanynda gazuw-agtaryş işleri geçirilende tokinler-dürli görnüşdäki ştrihler çekilen toýun şarjagazlar tapyldy. Olary ýüze çykaran, ady rowaýata öwrülen arheolog Wiktor Sarianidi şa galasyna girilende, bu ýere önümler ýa-da harytlar getirilende gapyda goýlup geçilen hasaplaşyk žetonlary diýip çaklady. Bu şarjagazlaryň puluň wezipesini ýerine ýetirendigini esas bilen çaklamak bolýar.
Mundan başga-da, Marguş ýurdundan gadymy pullara degişli bolup biljek zatlaryň ýene-de bir toplumy gelip çykýar. Gürrüň ýüzleri dürli halkajyklar ýa-da çyzyklar görnüşinde haşamlanan daşlar we keramiki ikler hakynda barýar. Olar gadymy Margiananyň ýadygärliklerinde duş gelýär. 2006-njy ýylda Murgabyň gadymy hanasynda, Ajyguýy ýaýlasynda tapylan, merkezi deşilen ýasy tegelek önümler – demir ikleri seýrek duş gelýär.
Gadymy pullary toplaýjy Wladimir Týunibekýanyň çaklamalaryna görä, bu “ikler” köp puly sanamak üçin oňaýly bolar ýaly gadymy Hytaýda edilişi ýaly, ýüplüge düzülipdir. Kauri balykgulaklarynyň ýüpe düzülen daňylary diňe Hytaýda däl-de, eýsem Hindistanda, Tailandda we Afrikada puluň çykan döwründen öň – XIX asyra çenli pul hökmünde ulanylypdyr. 2008-nji ýylda Lebap welaýatynda, Köýtendagyň eteginde, ýagny Gadymy Baktriýanyň ýerlerinde şeýle demir žetonlaryň tutuş hazynasy ýüze çykaryldy.
Türkmen arheologlary-numizmatlary ajyguýy we köýtendag tapyndylarynyň meňzeşliginde hiç hili täsinligiň ýoklugy barada bir pikire geldiler. Bürünç eýýamynda, ýagny biziň eýýamymyza çenli ikinji müňýyllykda bu ýerlerde bir dilde gürlän, medeniýetleri we däpleri birmeňzeş bolan halk ýaşapdyr. Ine, şonuň üçin häzirki döwrüň ylmynda taryhy ugurlaryň ikisi hem Baktriýa-margiana arheologik toplumynda birleşdirildi.
Şol siwilizasiýa ýitenden soň, biz üçin adaty töleg serişdeleri – pullar peýda bolmazdan öň ýene birnäçe asyr geçýär. Häzirki Türkiýäniň çäklerinde ýerleşen Lidiýsk patyşalygynda taýýarlanandygyny tassyklaýan ilkinji suratly demir pullar biziň eýýamymyza çenli VII asyrda ýasalypdyr.
Elektranyň böleginiň (altynyň we kümüşiň ergininiň) agramyny tassyklamak üçin onuň ýüzünde sandalyň hem-de el bilen belgileýjiniň kömegi bilen surat zikgelenipdir. Patyşa bu tagmasy bilen şaýy puluň agramynyň takyklygyny kepillendiripdir. Şeýle hem şol döwürde şaýy pullaryň dürli ölçegleri, her agram ölçegi üçin kakylyp
ýasalan pullar peýda bolupdyr. Bu oýlap tapyş örän şowly bolan soň pullary ilki Ortaýer deňziniň beýleki döwletlerinde, soňra bolsa kerwen ýollary arkaly halkara gatnaşyklarynyň ösmegi netijesinde bu usul Gündogar tarapa ýaýrapdyr.
Biziň eýýamymyza çenli IV asyryň ortasynda geometrik sudurlaryň, haýwanlaryň ýa-da hudaýlaryň şekillerini patyşalaryň suratlary çalyşýar. Ilkinji Aleksandr Makedonskiniň suraty şekillendirilipdir. Türkmenistanyň çäginde onuň şekili ýerleşdirilen pullar ýüze çykaryldy, olar ýurdumyzyň muzeýleriniň gadymy pullarynyň üstüni ýetirýär, olar dünýäniň ähli iri muzeýlerinde saklanýar. Bu şaýy pullar pul özgertmeleriniň geçirilmegine—ozalky pul ulgamlarynyň birmeňzeş kada getirilmegine hem-de attiki ulgama geçilmegine şaýatlyk edip, şol ulgam birnäçe asyr saklanypdyr.
Attiki ulgamdan Türkmenistanyň çäginde Selewkidleriň, şeýle hem Arşakidleriň – Parfiýa döwletiniň hökümdarlarynyň dolandyran döwürlerinde hem peýdalanypdyrlar. Onuň esasyny kümüş şaýy pullary: agramy 17 gramdan gowrak bolan tetradrahma, agramy 4,3 gram bolan drahma hem-de agramy 1,6 gram bolan bölek teňňeler düzüpdir.
Arheolog-numizmat Ýewgeniý Zeýmal şaýy pullaryň müňlerçesini öwenip, öz işlerinde Orta Aziýada, şol sanda Türkmenistanda ilkinji asyrlara degişli bolan pullaryň hereket edendigini esaslandyrmagy başarypdyr. Ol pul dolanyşygynyň hem-de özbaşdak zikgeleme işleriniň bu ýerde kem-kemden başlanandygy barada netijä geldi. Irki döwürde sebite dürli şaýy pullary hazynalar hökmünde getirilipdir. Soňra olar ýerli görnüşleri çykarmak üçin nusgalar bolup hyzmat edipdir. Parfiýa döwründe bolsa özbaşdak pul çykarmak işleri başlanypdyr.
Beýleki tanymal arheolog – numizmat, akademik Edward Rtweladze selewkidleriň hem-de grek-baktriýa şaýy pullarynyň hemişe bu ýerde pul dolanyşygynyň däl-de, eýsem genji-hazynalaryň wezipesini ýerine ýetirendigine şübhelenmesini beýan etdi. Ol arheologik tapyndylaryň arasynda mis halkalaryň köp duş gelip, olaryň zikgelenen döwletiň çäklerinden alyslara seýrek çykandygyna üns berdi.
“Mümkingadar, ahemenid darikleri hem-de siklleri (ähtimal şu ýerde tapylan, emma olaryň tapylan ýagdaýy nämälim) ýa-da biziň eýýamymyza çenli VI-V asyrlaryň şaýy pullary: Kiçi Aziýanyň ahemenid satraplarynyň staterleri, Afinleriň şaýy pullaryna öýkünme, Amyderýa hazynasyndan tapylan, Britan muzeýiniň toplumyna düşen şaýy pullary Orta Aziýanyň çäklerine getirilen bolmaly” diýip, E.W.Rtweladze ýazýar.
Birnäçe ýyl mundan öň Günorta Türkmenistanda ýaý atyjynyň şekilleri ýerleşdirilen kümüş ahemenid siklleriniň hazynasy ýüze çykaryldy. Şol şaýy pullaryň ikisi ylmy neşirde çap edildi. Olar Türkmenistanyň çäginiň Ahemenid imperiýasynyň pul dolanyşygy zolagyna girendigi hakynda meseläni gozgamak üçin sebäp boldy.
Birnäçe ýüzýyllyklaryň dowamynda (III asyrdan VII asyra çenli) Günorta Türkmenistanyň çäginde Sasanidler döwletiniň pullary dolanyşykda bolupdyr. Häzir olar Köpetdagyň jülgelerinde hem-de Murgabyň hanasynda köpsanly depeleriň-gorganlaryň ýüzünde hem duş gelýär. Sasanid şaýy pullarynyň her biriniň ýüzünde olaryň zikgelenen döwrüniň patyşasynyň keşbi şekillendirilip, ady ýazylypdyr. Munuň özi taryhçylara dürli patyşalaryň dolandyran döwürleriniň ýalýazgysyny döretmäge ýardam edýär. Sasanid şaýy pullary adatça kümüşden ýasalypdyr. Olarda esasan gapdallaýyn şekillendirilen täçli kelle görkezilipdir.
Bu ýerde VII asyrda dolandyryjy şalyklaryň şaýylyklary esasy töleg serişdesi bolupdyr. Ilkibada (696-njy ýyldan başlap) Omeýýadlaryň altyn dinarlary, kümüş dirhemleri we mis felsleri, soňra bolsa (750-nji ýyldan başlap) Abbasidleriň “Kufi” şaýylyklary dolanyşyga girizilipdir. Bu şaýylyklar “Kufi” bezeg ýazgylarynyň ulanylmagy netijesinde kalligrafik öwüşginligi bilen tapawutlanypdyr. Ýaňy- ýakynda hut şu hili şaýylyklary “Gadymy Merw” taryhy-medeni döwlet goraghanasynyň arheologlary Uly Gyzgalada gazyp-agtaryş işleri geçirilýän wagtynda ýüze çykardylar. Munuň özi olara beýleki ýagdaýlar bilen birlikde meşhur ýadygärligiň senesine has anyk düzedişleri girizmäge mümkinçilik berdi. Bu ýadygärlik öň çaklanylyşy ýaly, iri ýer eýesiniň baý mülki bolman, eýsem şäher ýakasyndaky hökümet kabulhanasy bolupdyr.
Abbasidleriň syýasy häkimligini ýitiren wagty bolan X asyrda olaryň pullary musulman dünýäsiniň ähli çäklerinde ulanylmagyny dowam edipdir. Ýöne käbir ýurtlarda abbasidleriňkiden onçakly tapawutlanmaýan şaýylyklar hem çykarylypdyr. Emma soňra kümüş şaýylyklaryň hümmetsizleşen döwri gelip ýetýär. Onuň alamatlary X asyryň ahyrlarynda ýüze çykyp başlaýar: Samanidleriň döwründe şaýylyklaryň hili düýpli pese gaçypdyr. Ýuwaş-ýuwaşdan tutuş sebitde kümşüň soňra takmynan iki ýüz ýyla çeken ýetmezçiligi ýiti duýup başlandy.
Dürli ýurtlaryň taryhçylary-numizmatlary eýýäm köpden bäri kümüş şaýylyklaryň ýetmezçiliginiň sebapleriniň üstünde kelle döwýärler. Muňa birbada ençeme ýagdaýlar täsir eden bolmaly. Munuň özi gündogaryň kümüş pullarynyň uly böleginiň Ýewropa äkidilmegi hem-de kümüş känleriniň gorunyň azalmagy bilen baglanyşykly bolup biler. Häzirki zaman barlag işleri X asyryň ahyrynda- XI asyryň başlarynda yslam dünýäsinde kümşüň hakykatdan hem gymmatlandygyny anyk kesgitlemäge mümkinçilik berdi. Netijede, hümmeti pes şaýylyklaryň we kümşüň ornuny tutýan mis şaýylaryň uly mukdary peýda bolýar. Ýöne şol çylşyrymly döwürlerde hem halyflar ýokary hilli dirhemleri zikgelemek üçin serişde tapypdyrlar.
Umumy hadysalar bilen birlikde, pul zikgelemek işinde we pul dolanyşygynda orta asyr döwletleriniň her biriniň öz aýratyn ýerli däpleri bolupdyr. Hususan-da, Beýik Seljuklar öz döwletlerinde dürli gymmatlygy bolan altyn dinarlary zikgeläpdirler. Şol döwürde paýtagt Nişapurdan başga-da Merwde we Nusaýda hem pul zikgelenýän ýerler bolupdyr. Baryp Soltan Sanjar wagtynda Türkmenistanyň demirgazygynda Anuşteginid türkmen neberesinden bolan horezm şalary öz pullaryny çykaryp başlaýarlar.
Şol döwürleriň ýazuw çeşmeleri 1142-nji ýyldan başlap Anuştegin şalygyny esaslandyryjynyň agtygy hörezm şasy Atsyzyň ilkinji bolup öz adyndan pul zikgeläp başlandygyny anyk görkezýär. Şondan laýyk çärýek asyr wagt geçenden soň bu döwletiň ähli mülkleri onuň oglunyň, ýagny şol wagta çenli eýýäm soltan bolan Il-Arslanyň ady bilen altyn dinarlary we kümüş dirhemleri çykarýar. Horezm şasy Jelaleddin Meňburny hem öz şaýylyklaryny zikgeläpdir.
Akademik Ziýa Buniýatow: “Horezmşalary şaýy pullaryň düzümi babatda ýerli däplere eýeren bolsalar hem öz pullaryny çykarmagyň syýasy taraplaryna aýratyn ähmiýet beripdirler.Horezmşalary, aýratyn hem Ala-al-Din Muhammet II bu döwletiň çäkleri giňeldigiçe, altyn dinarlary zikgelemegi işjeňleşdiripdir. Onuň adyndan altyn dinarlar diňe bir paýtagt şäher bolan Gürgençde (Köneürgenç) däl, eýsem, beýleki pul zikgelenýän ýerlerde hem çykarylypdyr” diýip belleýär.
Häzirki wagtda geçirilýän arheologik barlaglar netijesinde Türkmenistanda uly şaýylyk serişdeleri toplandy. Olar ilkinji gezek hünärmenlere gadymyýetde we orta asyrlarda pul dolanyşygynyň ösüşini anyk we mazmunly tapgyrlara bölmäge mümkinçilik berýär. Gadymy şaýylyklar arheologlara geçmişiň ol ýa-da beýleki ýadygärliklerini takyk senelemäge hem-de Watanymyzyň köp asyrlyk taryhynyň näbelli sahypalaryny açmaga kömek berip bilerler.


text:
Eýranyň daşary işler we goranmak ministrleri Eýranyň diplomatiýa we goranyş kuwwatlylygynyň artdyrylmagyny nygtadylar.
Şu gün Eýranyň daşary işler ministri Muhammet Jawad Zarif döwlet toparynyň birinji maslahatyndan soňra habarçylaryň arasynda beren gürrüňlerinde ýadro ylalaşygyň bilelikdäki iş maslahatynyň amala aşyrlyp başlanmagyndan bäri Eýran Amerikanyň ygrarsyzlyklaryna gabat gelip durandyr oňa görä Eýranyň daşary işler ministrligi ýadro ylalaşygyny amala aşyrmak ugurda tagalla etjekdir diýip yglan etdi.
Zarif şeýle-de goňşy ýurtlar bilen gowy gatnaşyklary saklamak we çydam ykdysadyýetine goldaw bermek bu ministrligiň başga wezipelerindendir diýip sözüne goşdy.
Eýranyň täze goranmak ministri emir sartip Amir hatami hem habarçylaryň arasynda beren gürrüňlerinde howpsuzlygyň gerek şerti bolan goranyş kuwwatlylygyny artdyrmak ugurda tagalla etjekdigini yglan etdi.


text:
BLOGERLER KIMLER?
Salam Öwrenmeli saýtynyň agzalary! Bu mowzugyň adyndan belli bolşy ýaly şu gün men size “Blogerleriň” kimdigini düşündirjek. Hawa, araňyzda blogerleri tanaýanlar bardyr hat-da blogerleriň özleride bardyr. Ýöne blogerleriň kimdigini bilmeýänler üçin şu mowzugy döretmäge makul boldum.
Ilkinji biz bloger sözüniň nämedigini bileli! Bloger bu – islendik adam tarapyndan ýöredilýän elektron gündeliklere aýdylýar. Ýagny, isleg bildirýän her bir adam internet äleminde özüniň hususy bloguny döredip, döreden blogunda öz bilýänleri bilen paýlaşmak. Esasan blogerler bir tema boýunça blog döredýärler. Ýöne arasynda dürli tematikada blog döredýän blogerler hem bar.
Käbir blogerler öz bloglarynda öz pikirlerini, duýgularyny beýan edýärler. Ýöne beýle blog döredýänleriň yzarlaýjylary az bolýar. Sebäbi käbir adamlar üçin beýleki bir adamyň pikirleri ýa-da duýgulary gyzykly bolmaýar.
Esasan bloglary şu aşakdakylar ýöredýärler:
- Biznesmenler
- Meşhur adamlar
- Özüniň gyzykly durmuş wakalaryny beýan edýänler
Biznesmenler – bu blogerler esasan biznes sferadaky täzelikler, özüniň biznesi boýunça gürrüň bermek üçin we şu bloguň üsti bilen pul işlemekleri üçin döredýärler. Biznesler öz bloguna yzarlaýjylary köpeltmek üçin elinden gelen zatlaryny edýärler. Olar öz blogunyň üsti bilen amatly partnýorlary tapyp internet üsti bilen ssylkalary satýarlar we şeýdip öz blogunyň üsti bilen pul gazanýarlar.
Meşhur adamlar – bu blogerler bir maksat boýunça öz bloguny döredýärler. Ýagny, internet äleminde meşhurlyk gazanmak üçin. Internet äleminde meşhurlyk gazanmak aňsat. Ýagny, her biriňiz “YouTube” ulanýansyňyz we YouTube-da birnäçe gülkili ýa-da özüne çekiji wideolary görensiňiz. Şu adamlar ilki şeýle wideolary döredip YouTube-da öz kanalyny döredip, kanalyna wideolaryny ýerleşdirýärler. Netijede, wagtyň geçmegi bilen wideony görenleriň sany artyp, wideony goýan adam meşhur bolup başlaýar.
Özüniň gyzykly durmuş wakalaryny beýan edýänler – bu blogerler esasan öz durmuşy barada gürrüň berýärler. Bu blogerler özüniň gyzyklanýan zatlary, gyzykly laýfhaklar barada gürrüň berýärler. Netijede, bu blogerler internet äleminde meşhur gazanmaga başlaýarlar.
Indiki mowzuk – “Bloger bolmak üçin nämeler etmeli?”
Indiki mowzukda görüşýänçäk köp sag boluň!
Ýazan Öwrenmeli portalynyň tema ýazyjysy: Ilhan Döwranow
5,089 gezek okaldy


text:
Türk daşary syýasatyna syn 16
Siriýa krizisi we Türkiýä ýetirýän täsirleri
Gepleşigimiziň bu günki sanynda Siriýa krizisi we Türkiýä ýetirýän täsirleri hakynda maglumat bermekçi.
Atatürk uniwersitetiniň halkara gatnaşyklar bölüminiň ylmy barlagçysy Dr. Jemil Ipegiň mesele hakyndaky synyny dykgatyňyza ýetirýäris.
Dünýäniň bitewiligi barada gürrüň etmek gyn saýyn kynlaşýar. Global çarçuwa taýarlamak baradaky tagallalar netije bermeýär. Global söwdanyň alnyp barylmagy baradaky gepleşikleriň soňky tapgyry hem netije bermedi. Döwrümizde özüne mahsus sebitara dolanşyk ulagamlarynyň ýüze çykýandygyna şaýatlyk edýäris. Bu ýagdaýa şu günki günde Ýakyn Gündogarda we Siriýada başdan geçirilýän wakalar mysal bolup biler.
Ýaňy ýakynda Britaniýanyň we ABŞ-nyň öňbaşçylyk etmeginde 20-den gowrak ýurt rus diplomatlaryny ýurtlaryndan çykardy. Russiýa hem daşary ýurtly 60 diplomady ýurdundan çykardy. Başdan geçirlen şol wakalaryň yzy ýanyndan Siriýada Asada tabynlykdaky güýçler ýene-de himiki ýarag ulandy. Mundan 1 ýyl ozal hem resmi Waşington himiki ýaragyň ulanandygy sebäpli Asada tabynlykdaky güýçleriň harby merkezlerini 59 Tomahawk raketasy bilen bombalapdy. Bir ýyl soň ABŞ-nyň ýolbaşçylygyndaky hyzmatdaş güýçleri Siriýanyň hökümetine garşy howa hüjümini gurady we ünsler ýene-de Siriýa gönükdi we “Eýsem dünýä ikinji sowuk urşuň bosagasyndamy?” diýlen sorag ýüze çykdy..
Şu günki günde dünýä 1939-1991-nji ýyllaryň idealogik dünýäsine meňzemeýär. Birinji jahan urşunyň öňüsyrasyndaky on ýyllyklara meňzeýär. Döwrümizde halkara we sebitara güýçleriň güýçlenýän we güýçden gaçan günlerinde milli güýç söweşlerine şaýatlyk edýäris. Dünýäniň umumy ýagdaýyna ser salanymyzda 1945-1989-njy ýyllaryň aralygynda bolşy ýaly idealogik göreş ýok. Täze Demir Perde hem ýok. ABŞ-nyň häkimiýetiniň azaldylmagyny isleýän emma şol maksadyna ýetmek üçin heniz beýle güýçli bolmadyk güýçlenýän we güýçden gaçýan ýurtlar bar. Şol ýagdaý mesele bilen ýakyndan gyzyklanýan hünärmenlerde käbir düşnüşmezliklere sebäp bolýar. Käbir hünärmenler şol ýagdaýy Sowuk söweşe meňzedýär. Emma bu dogry däl. Bu ýagdaý 19-njy asyryň ikinji ýarymynda başdan geçirlen wakalara meňzeýär we ikinji Sowuk söweşiň bosagasynda bolmandygymyzy aýdyp bileris.
Şu günki günde Ýakyn Gündogar Amerikanyň daşary syýasatyna däl eýsem güýç syýasatyna görä dolandyrylýar. Meselem Saud Arabystany. Saud Arabystany demokratik ýurt däl hem-de garaýyş taýdan hem Günbatar üçin radikal. Emma nebiti bar we Amerikanyň howandarlygynda nebitini diňe dollar bilen satmak isleýär.
Beýleki tarapdan Müsür harby diktator tarapyndan dolandyrylýar emma ABŞ-nyň bähbidine laýyklykda hereket edýändigi we Ysraýyl üçin howply bolmandygy sebäpli ABŞ tarapyndan doly goldanýar.
Eýran terror guramasy DAIŞ-e garşy göreş bahanasy bilen Yrakdaky täsirini güýçlendirdi we Siriýanyň territoriasyny Eýranyn gury ýer güýçleri we harby bazalary bilen doldurup Siriýanyň hökümetini Eýrana wekilçilik edýän güýje öwürdi. Bu elbetde ABŞ-nyň bähbitlerine bap gelmeýar. ABŞ Eýrany dünýäde terrora goldaw berýän döwlet hökmünde häsiýetlendirýär we Eýranyň Orta ýer deňzine çenli gelendigini görmek islemeýär. Başdan geçirilýän wakalar we öňe sürülýän garaýyşlar Trampyň Eýran bilen baglaşylan ýadro şertnamasyndan çekiljekdigini görkezýär. ABŞ Eýran bilen duşmançylygyň bosagasyna çenli geldi.
ABŞ Ýakyn Gündogarda durnukly güýç deňagramlygynyň üpjün edilmegini isleýär. Daşary syýasat taýdan kabul edýän kararlary bilen ABŞ-dan garaşsyzlaşýan Türkiýe hem sebitara güýç ýagdaýyna gelýär. Şol sebäpli hem ABŞ Türkiýäni deňagramlaşdyrmak isleýär. Emma ABŞ Türkiýe bilen Eýrany çäklendirmegiň iki ýurdy Russiýa bilen has-da ýakynlaşdyrjakdygyny ýatdan çykarmaly däl. Ýadro şertnamasyndan çekilmek we Eýrana garşy täze sanksiýa goýmaga çalyşmak, Eýrandan ÝB-ne nebit eksport edilmeginiň bes edilmegi manysyny aňladýar we bu hem ÝB-niň Russiýa bolan tabynlygyny has-da artyrar.
Beýleki tarapdan Siriýa şu günki günde sebitara we hatda halkara krizise sebäp bolup biljek ýagdaýa geldi. Siriýanyň howa giňişligi her pursatda gözegçilikden çykyp biljek çaknyşyga öwrülip biler. Siriýanyň ýakyn geljegindäki esasy we iň uly çaknyşyk PKK/ÝPG-nyň ol ýerden çykarylmagy ýada çykarylmazlygy sebäpli ýüze çykyp biler. Çünki PKK/ÝPG-nyň ýagdaýy diňe bir terror guramasynyň Siriýadaky güýji we barlygy bilen däl, eýsem şol bir wagtda Günbataryň Siriýadaky täsiriniň azaldylmagy bilen arabaglanşykly faktor ýagdaýyna geldi. Şol sebäpli hem Türkiýäniň-Russiýanyň we Eýranyň arasynda Siriýa meselesinde edýän ýakyn hyzmatdaşlyk edýär, beýleki tarapdan ABŞ-Britaniýa we Fransiýa ýaly ýurtlar PKK/ÝPG-niň gözegçiligi astyndaky ýerlerde iş alyp barýar.
Ankarada geçirlen Türkiýäniň-Russiýanyň we Eýranyň lideriniň gatnaşmagyndaky üçtaraplaýyn maslahatda Siriýanyň territorial bitewiliginiň goralyp saklanmagy barada kabul edilen karar ABŞ-nyň PKK/ÝPG bilen edýän gatnaşygy we Ýefradyň gündogardaky harby güýji barada berlen möhüm duýduruşdyr. Türkiýe taýdan bu mesele öz howpsyzlygyna garşy bolan strategik howp. Eýran şol sebitiň ABŞ-nyň özüne garşy bolan hereketlerinde harby baza boljakdygyna ynanýar. Russiýa bolsa uzak möhletde şol sebitiň ABŞ-nyň Siriýadaky täsiriniň esasy merkezi boljakdygy barada pikir edýär. Şol sebäpli hem geljekde Munbiç we Ýefradyň gündogary baradaky basyşlar has-da artar. Üçtaraplaýyn maslahatyň netijesi Munbiç meselesinde diýseň möhüm. Türkiýäniň ilki Tel Ryfadyň gözegçilik astyna alynmagy, soň bolsa Munbiç meselesinde basyşlar arkaly ABŞ we PKK/ÝPG-äni Ýefradyň gündogaryna çekilmegi etabyň başladylmagy sebitdäki güýç deňagramlygy we Siriýanyň geljegi taýdan strategik göçüm bolup biler.
Atatürk uniwersitetiniň halkara gatnaşyklar bölüminiň ylmy barlagçysy Dr. Jemil Ipegiň mesele hakyndaky synyny dykgatyňyza ýetirdik.


text:
Birleşen Ştatlaryň prezidenti Donald Tramp (Donald Trump) öz saýlaw kampaniýasynyň Russiýa bilen gatnaşyklarynyň derňewine ýolbaşçylyk eden Federal derňew býurosynyň (FBI) müdiri James Komeýi (James Comey) wezipesinden çetleşdirdi.
Tramp 9-njy maýda Komeýi wezipesinden boşatmagyna sebäp hökmünde, onuň geçen ýyl ABŞ-nyň Demokratik partiýasynyň prezidentlige dalaşgäri Hillari Klintonyň e-meýlleri dogrusyndaky derňewleri talaba laýyk alyp barmazlygy bilen düşündirip, bu barada ýurduň baş prokurory Jeff Sessionsyň we baş prokuroryň orunbasary Rod Rosensteinyň rekomendasiýa berendigini aýtdy.
“Prezident Federal derňew býurosynyň müdirini işden boşatmak hakynda baş prokuroryň we baş prokuroryň orunbasarynyň rekomendasiýalaryny kabul etdi” diýip, Ak Tamyň metbugat wekili Sean Spiser 9-njy maýda žurnalistlere aýtdy.
Tramp Komeýe ýazan hatynda “Meniň Russiýa bilen baglanyşykly işde derňelmeýändigim barada üç gezek maglumat bereniňize örän şat bolsam-da, men siziň býurony netijeli dolandyrmaga ukyply däldigiňiz barada, Adalat departamentiniň gelen netijeleri bilen ylalaşýaryn” diýdi.
“Biziň Federal derňew býurosynyň kanun goraýjy missiýasynda, köpçüligiň ynamyny gaýtadan dikeltjek täze lideri tapmagymyz möhüm bolup durýar” diýip, Tramp aýtdy.
ABŞ-nyň demokratlary Komeýi geçen ýylyň 8-nji noýabrynda geçirilen prezident saýlawlaryndan sanlyja gün öň, Klintonyň e-meýlleri babatynda täze öwrümleri yglan etmegini tankyt edipdiler.
Klinton bu hereketiň möhüm pursatda heniz belli bir netijä barmadyk ses berijileriň özüne garşy öwürendigini aýdypdy. Emma muňa garamazdan, Kongresde demokratlar bir agyzdan diýen ýaly prezidentiň Komeýi wezipesinden çetleşdirmek baradaky kararyny tankyt etdiler.
Şeýle-de, bu hereket Waşingtonda köpleri geň galdyryp, demokratlaryň we beýlekileriň Ak tamy Federal derňew býurosynyň Russiýa bilen ilteşikli derňewlerine zyýan ýetirmäge synanyşmakda aýyplamagyna sebäp boldy.
ABŞ-yň Senatynyň Daşary işler komitetindäki iň ýokary derejeli demokrat senator Ben Kardin Trampyň Komeýi wezipesinden boşatmagynyň “hatda özi üçin hem çäkden geçmek bolandygyny” aýtdy.
“Bu Russianyň biziň saýlawlarymyza goşulyşmagyny derňemek barada garaşsyz komissiýa zerurlygyň bardygynyň ýene bir delilidir. Häzir prezident Federal derňew býurosynyň derňew bitewüligini bozan mahaly, bize dowam edýän derňewleri tamamlamak üçin hem ýörite prokuror gerek” diýip, Ben Kardin aýtdy.
Federal derňew býurosynyň müdirleri 10 ýyl möhlet bilen bellenýär. Öz edarasynda abraýa eýe bolan 56 ýaşly Komeý dört ýyl mundan ozal öňki prezident Barak Obama tarapyndan wezipä bellenilipdi.


text:
Täjigistanyň prezidenti Emomali Rahmon adalat boýunça döwlet geňeşçisi wezipesini öz gyzy we prezidentiň edarasynyň başlygy Ozoda Rahmona berdi.
Prezident Rahmonyň 25-nji maýda eden bu karary 13-nji iýunda köpçülige mälim edildi.
Ozoda Rahmon prezidentiň edarasynyň ýolbaşçysy wezipesine 2016-njy ýylyň ýanwar aýynda bellenipdi. Ondan öň ol daşary işler ministriň orunbasary wezipesinde işläpdi.
Noýabr aýynda Rahmon ýene bir gyzyny Ruhşona Rahmonowany daşary işler ministriň orunbasary wezipesine belläpdi.
Ýanwar aýynda Rahmonyň uly ogly Rustam Emomali Duşenbe şäheriniň häkimi wezipesine bellendi.
Täjigistanyň prezidentiniň ýakyn garyndaşlarynyň ençemesi ýurtda möhüm wezipeleri eýeleýärler ýa-da täsirli biznese gözegçilik edýärler.
1992-nji ýyldan bäri bu postsowet ýurduny dolandyrýan Rahmon dokuz çaganyň kakasy.
Adam hukuklaryny goraýjy toparlar we syýasy garşydaşlar Rahmonyň garşy pikire çydamsyzlyk görkezýändigini we tankytçylaryny basyp ýatyrýandygyny aýdýarlar.


text:
18 Ağustos 2015 Salı
Jewad Zarif Moskwa Bardy
Eýranyň Daşary işler ministri Jewad Zarif şu gün Moskwada Russiýanyň Daşary işler ministri Sergeý Lawrow bilen duşuşdy
Iki kärdeş Eýranyň BMG-nyň Howpsyzlyk geňeşine agza 5 ýurt bilen Germaniýanyň arasynda geçirlen ýadro gepleşiklerinde gazanylan ylalaşyk, Siriýa krizisi we terror guramasy DAEŞ-e garşy göreş barada pikir alyşdy.
Russiýanyň Daşary işler ministri Sergeý Lawrow duşuşykdan soň beren beýanatnda Ýakyn Gündogardaky we Demirgazyk Afrikadaky krizisleriň diplomatiýa arkaly çözülmegi üçin Eýran bilen hyzmatdaşlyk etmek isleýändiklerini nygtady
Eýranyň Daşary işler ministri Zarif hem gazanylan ýadro ylalaşygynyň Russiýa bilen edýän gatnaşyklarynyň ösmegine itergi berjekdigini aýtdy.
Kaydol: Kayıt Yorumları (Atom)


text:
Bilşimiz ýaly geçenki ýazgylarymzda LINE-da web saýtdan stiker ýasamak hakynda öwrenipdik. LINE kompaniýasy ýenede bir täzelik çykardy. Indi Stikerleri telefonyňyzdan ýasap göni iberip bilýärsiňiz. Programmanyň dili häzirlikçe ýaponça, emma LINE ýakyn günlerde beýleki ýurtlaryň dillerini goşjakdygyny mälim etdi. Programmada her dürli stikeri ýasamak mümkin ol öz tejribäňe baglydyr. Mysal üçin diňe tekst görnüşünde ýada haýwanlaryň göni suratyny çekip ýüzüne hat hem ýazyp bilýärsiňiz.
Programmanyň ulanylşy:
- Programmany iň aşakdaky linke basyp alyň we telefonyňyza gurnaň.
- Öz line hasabyňyzyň üsti bilen içeri giriň.
- Stikeriňizi ýasaň.
- Iberiň
Ilki bilen programmany telefonyňyza gurnaň we açyň. Programmany açanyňyzda garşyňyza aşakdaky ýaly penjire geler. Siz Start düwmesine basyň, içeri gireniňizden soňra + düwmesine basyň.
Soňra Stikeriňizi adyny ýazyň. Sag tarapdaky penjirede bolsa + düwmä basyp stikeriňizi ýasamaga başlaň.
Eger Stikeriňizi telefondan ýasmak isleseňiz Galam şekiljige basyň.
Galama gireniňizde aşakdaky ýaly penjire geler. Eger Telefondan galam bilen çyzjak bolsaňyz Galama, Tekst ýazmakçy bolsaňyz T harpa basyň.
Stikeriňizi çyzanyňyzdan soňra OK düwmesine basyň. Ýokarda çep tarapda.
Ýokardaky çyzgyň üstüne tekst goýmak üçin T harpa basyň we tekstiňizi ýazyň, OK şekiljige basyň.
Taýýar bolandan soňra ýene OK şekiljige basyň. Ýokarda çep tarapda.
Stikeriňizi paketiň içine goşuň. Şeýdip ýeke ýekeden Stikeriňizi ýasamaly. iň köp 40 sany iň az 8 sany ýasap iberip bolýar.
Indi bolsa suratlardan kesip stiker ýasamany öwreneliň. Bu gezek ikinji duran şekiljige giriň.
Telefonyňyzyň galeraýasy açylar islän suratyňyzy saýlaň we aşakdaky ýaly kesiň we OK basyň.
OK basanyňyzdan soňra aşakdaky ýaly penjire geler. Eger suratyňyzy goşmaça zatlar goşmak isleseňiz aşakdaky funksiýalardan peýdalanyň. Taýýar bolandan soňra Ýokarda sag tarapdan Ýaponça söze basyň.
Kompýuterde Paintdan ýada başga bir surat çyzylýan programmalardan çyzyp ibermek isleseňiz, kamerany ulanyp bilersiňiz. Kamera şekiljige basyň.
Taýýar çyzgyňyzyň suratyny çekiň we kesiň.
Soňra ýokarda çep tarapda duran Ýaponça söze basyň.
Ähli stikerleriňizi ýasanyňyzdan soňra iberiň. Onuň üçin Suratdaky gyzyl çyzykly görkezilen ýere basyň.
Bu ýerden Stikeriňiziň sanyny bildiriň.
Satjak stikerleriňizi saýlaň.
Soňra Marketde baş sahypada görkeziljek suraty saýlaň we aşakdaky düwmä basyň.
Bu ýerden bahasyny Öz adyňyzy düzedip aşakdaky düwmä basyň.
Yz ýanyndan hem ýene aşakdaky düwmä basyň.
Düzgannamany kabul ediň. Ok şekiljigine bellik goýuň we daşy çyzykly düwmä basyň.
OK düwmä basyň. Soňra Stikeriňiz barlanylmaga başlar. Stikeriň kabul edilip edilmezligi hakynda size bildiriş geler.
Programmany şy ýerden alyp bilersiňiz: Göwrümi 16MB http://link.tsoltanov.com//33
TSOTLANOV APPS: https://goo.gl/ov2UPJ
ÖWRENMELI LINE@: https://goo.gl/GAUHbA
1,935 gezek okaldy


text:
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 19-sy hasaba alyndy
Daşary ýurt puluna Türkiýeden we Yrakdan gelen telekeçiler Türkmenbaşydaky nebiti gaýtadan işleýän zawodlar toplumynda öndürilen awtobenzini satyn aldylar. Beýik Britaniýadan gelen işewürler Seýdiniň nebiti gaýtadan işleýän zawodynda öndürilen dizel ýangyjyna, eýranly işewürler toparynyň wekilleri bolsa tehniki kükürde (“Türkmenhimiýa” DK) isleg bildirdiler. Bulardan başga-da, daşary ýurt puluna Russiýadan we BAE-den, Türkiýeden gelen telekeçiler boýalan flanel matasyny we nah ýüplügi satyn aldylar. Geleşikleriň jemi bahasy ABŞ-nyň 12 million dollaryndan gowrak boldy.
Manat serişdelerine RF-dan, BAE-den, Türkiýeden we Pakistandan gelen işewürler jemi bahasy 3 million 267 müň manatdan gowrak sarja goýnunyň ýüňüni, nah ýüplügi we galyndylary, mata galyndylaryny satyn aldylar.
Ýurdumyzyň telekeçileri içerki bazar üçin jemi bahasy 65 müň manatlyk ýük awtoulagyny satyn aldylar.
TDH


text:
Ene baradaky ýakymly söhbetler olaryň ajaýyp baýramçylygynyň bellenilýän günlerinde has ähmiýetli mazmuna eýe bolýar we köňüllerde olara bolan hormaty has artdyrýar. Gahryman Arkadagymyzyň enelere, gelin-gyzlara goýýan çäksiz hormat-sarpasy olaryň merte- besini belende galdyrýar. Golaýda Ak bugdaý etrap häkimliginiň mejlisler zalynda geçen döredijilik duşuşyk hem mährem zenanlarymyza hormatyň belentdigini äşgär etdi. Onda Türkmenistanyň Kärdeşler arkalaşyklarynyň welaýat birleşmesiniň hem-de «Ahal durmuşy» welaýat gazetiniň Halkara zenanlar güni mynasybetli bilelikde «Baky bahar-ýaz sen. nesle dowam sen, Zeminiň zynaty mährem zenan sen!» ady bilen yglan edilen bäsleşiginiň jemi jemlendi.
Duşuşyga ýurdumyzyň döredijilik işgärlerinden, ýazyjy-şahyrlaryndan başga-da, welaýatyň bilim we medeniýet işgärleri, ýaşlar, dürli kärlerde işleýän öňdebaryjy zenanlar gatnaşdylar. Duşuşygy Türkmenistanyň Kärdeşler arkalaşyklarynyň welaýat birleşmesiniň başlygy, Türkmenistanyň Mejlisiniň deputaty Baýramsoltan Myradowa alyp bardy we döredijilik bäsleşiginde ýeňiji bolan ýazyjy we şahyr zenanlary Halkara zenanlar güni bilen gutlap, olara döredijilik dünýäsinde mundan beýläk hem uly üstünlikleri arzuw etdi. Hormatly Prezidentimiziň zenanlar baradaky aladalarynyň geriminiň giňdigini bellemek bilen, ol öz çykyşynda Gahryman Arkadagymyzyň sekiz we ondan köp çagany terbiýeläp ýetişdiren enelere «Ene mähri» — diýen hormatly adynyň dakylmagynyň, işewür zenanlara «Zenan kalby» ordenini gowşurylmagynyň bagtyýar enelerimiziň kalbynda çäksiz buýsanç döredýändigini nygtap, zenan mertebesini milletimiziň tugy saýýan döwlet Baştutanymyza ýürek hoşallygyny beýan etdi. Soňra döredijilik işgärleriniň çykyşlaryna giňden orun berildi. «Galkynyş» gazetiniň edebi işgäri Leýli Gurbanowa durmuşymyzyň zynaty eneler barada: — Kalbymyzyň mydama ýaş-joşgunlydygy barada aýdylanda, bu ruhy ahwalat diňe eneleriň mähri bilen baglanyşdyrylsa, ýerlikli bolar. Men enemiň elinde ösüp-ulaldym. Enem meniň üçin ejemiň ornuny tutan mähribanymdyr. Onuň öwütleri maňa mydama goltgy, teselli bererdi. Bu häzirem şeýle. Eneleriň hemişe tagzyma mynasyp ynsanlardygyny aýratyn nygtasym gelýär.
Berkarar döwletimiziň bagtyýarlyk döwründe hormatly Prezidentimiziň zenanlar baradaky aladany döwlet syýasatynyň ileri tutulýan ugruna öwürmegi, biz zenanlary dünýäniň iň bagtyýar ynsanlary hökmünde diýseň buýsandyrýar. Eneleri sylap, olary mertebe tugy hökmünde ezizleýän Gahryman Arkadagymyzyň jany sag, belent başy aman bolsun! — diýip, ýürek buýsanjyny beýan etdi.
«Garagum» žurnalynyň edebi işgäri Nurtäç Annamuhammedowa bu bäsleşige «Enemlere barýan ýol» atly makalasy bilen gatnaşandygyny aýdyp, eneleriň durmuşdaky orny barada has giňişleýin durup geçdi. Ol ene öwütleriniň her bir adam üçin çelgi bolýandygyny buýsanç bilen belledi. Ene öwüdi gursagynda orun alan žurnalist zenan, enelerine barýan ýoluň iň bagtyýar ýoldugyny beýan edýän makalasynda ýaşlaryň ahlagy, ulyny sylap, kiçä hormat goýmalydygy ýaly meseleler babatda hem durup geçendigini belledi. Ol hormatly Prezidentimiziň enelere, zenan mertebesine goýýan gadyr-gymmatynyň kalbynda çäksiz hoşallyk duýgularyny döredýändigini buýsanç bilen beýan etdi.
Şahyr, Gökdepäniň pagta egriji fabriginiň hünärmeni Gülälek Nurberdiýewanyň çykyşy hem tomaşaçylar tarapyndan gyzgyn garşylandy. Ol öz şygyrlary barada aýdyp, türkmen şygryýetinde eneleriň waspynyň uly orna eýedigini belledi. Döredijilik bäsleşikleriniň zehini taplaýan we täze gözleglere ruhlandyrýan synagdygyny bellän şahyr, metbugatda yglan edilýän şeýle bäsleşikleriň ýaşlar üçin hem, halypalyga ýeten döredijilik işgärleri üçin hem juda wajypdygyny belledi. Hormatly Prezidentimiziň ýurdumyzyň döredijilik intelligensiýasyna berýän ünsi barada aýratyn durup geçmek bilen ol milli Liderimize türkmen şygryýetiniň we edebiýatynyň galkynmagyna giň ýollary açyp berýändigi üçin ýürek hoşallygyny aýtdy.
TDP-niň welaýat komitetiniň işgäri Kümüş Mätnyýazowanyň çykyşynda bolsa, gaýyn-gelin gatnaşyklaryna aýratyn orun berildi. Ol özüniň «Mähribanym, jan enem» atly hekaýasy barada aýdyp, adamkärçiligi bilen gelniniň göwnünde eje mynasybetine eýe bolan nurana türkmen zenanynyň hemmeler üçin nusgalyk enedigini belledi. Ol çykyşyny eneler we gaýyneneler baradaky ýakymly söhbetler bilen utgaşdyrdy hem-de döwlet Baştutanymyzyň aýal-gyzlara hormat goýup, olaryň mertebesini belende galdyrmakda ägirt uly işleri edýändigine köňül alkyşyny buýsanç bilen aýtdy.
Soňra bäsleşigiň ýeňijileri sylaglandy.
Bäsleşikde «Baldyz bagtyýardyr, ýeňňe ýeg bolsa», «Gaýyn öýüm — gut öýüm» atly makalalary üçin Dursun Tek ýewa birinji, «Siz bahara, bahar size meňzeýär», «Gül göwünli boýdaşym» atly makalalary üçin şahyr Dürnabat Aşyrowa ikinji, eneler baradaky goşgular toplumy üçin şahyr Leýli Gurbanowa hem-de «Enemlere barýan ýol» atly makalasy üçin žurnalist Nurtäç Annamuhammedowa dagy üçünji orunlara mynasyp boldular Bäsleşigiň ýeňijilerine we oňa işjeň gatnaşan döredijilik işgärlerine we höwesjeň ýazarlara Türkmenistanyň Kärdeşler arkalaşyklarynyň Ahal welaýat birleşmesiniň baýramçylyk sowgatlary gowşuryldy.
Akgözel HOJALIÝEWA,
Türkmenistanyň Kärdeşler arkalaşyklarynyň Ahal welaýat birleşmesiniň utgaşdyryjysy.


text:
Hasan Ruhani bu söhbetdeşlikde Ärdoganyň yslam hyzmatdaşlyk guramasyna agza ýurtlaryň başlyklarynyň Stambulda adatdan daşary maslahat geçirmekleri baradaky teklibine hemde Eýranyň döwlet baştutanyny bu maslahata çagyrmagyna yşarat edip Eýran Yslan respublikasynyň garaýşyça durmuşky ýagdaýda musulman ýurtlaryň hemmesi birleşip Amerikanyň Palestina baradaky nädogry, bikanun, öjükdiriji we gaty howply hereketiniň garşysynda çynlakaý herekete baş goşmalydyr diýip yglan etdi.
Türkiýäniň prezidenti rejep Taýyp Ärdogan hem bu söhbetdeşlikde şerip Kudusy Palestinanyň özülmez bölegi hasaplap Amerikanyň prezidentiniň Kudusy sionist režimiň paýtagty höküminde yglan etmäge milt etmegi yslam dünýäsiniň içerki agzalalyklarynyň netijesidir diýip nygtady.


text:
Türkiýe ýylyň ilkinji çärýeginde 5 göterim ösdi
Türkiýäniň ykdysadyýeti 2017-nji ýylyň ilkinji çärýeginde 5 göterim ösüş etdi
Türkiýäniň Hasabat guramasy ýylyň ilkinji çärýegi bilen baglanşykly hasabat berdi.
Şoňa laýyklykda ýurdyň ykdysadyýeti şu ýylyň ilkinji çärýeginde geçen ýylyň ilkinji çärýegine garanyňda 5 göterim ösüş etdi.
Önümçilik ýoly bilen jemi içerki önüm şol döwürde häzirki bahalar bilen 14,3 göterim ösüş edip, 641 milliard 584 million lira hökmünde kesgitlendi.
Anadoly habarlar agentliginiň Maliýe bölüminiň Ösüş sowalnamasyna gatnaşan ykdysadyýetçiler ýylyň ilkinji çärýeginde ýurdyň ykdysadyýetiniň 3,8 göterim ösjekdigini çak edýärdiler.
Türkiýäniň ykdysadyýeti geçen ýylyň ilkinji çärýeginde 4,5 göterim, ýyllyk bolsa 2,9 göterim ösüş edipdi. Geçen ýylyň soňky çärýeginde bolsa ösüş 3,5 göterim bolupdy.